Diari Oficial de la Generalitat Valenciana


Sumari del DOGV 7083, del 06-08-2013 (2013/7520)

RESOLUCIÓ de 26 de juny de 2013, del director general de Justícia de la Conselleria de Governació i Justícia, per la qual es resol inscriure la modificació dels Estatuts del Col·legi Oficial de Metges de la Província de Castelló.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7083

Data del DOGV
:   06-08-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/7520


Data del document
:   26-06-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 26 de juny de 2013, del director general de Justícia de la Conselleria de Governació i Justícia, per la qual es resol inscriure la modificació dels Estatuts del Col·legi Oficial de Metges de la Província de Castelló. [2013/7520]  
Vist l'expedient de modificació estatutària instruït a instància del Col·legi Oficial de Metges de Castelló, inscrit amb el número 38 de la secció primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels seus Estatuts en este registre, atenent els següents  
  
Fets  
Primer. El president del Col·legi Oficial de Metges de la Província de Castelló va presentar, en data 2 de gener de 2013, una sol·licitud d'inscripció de modificació dels seus Estatuts.  
  
Segon. El Servici d'Entitats Jurídiques, adscrit a la Direcció General de Justícia de la Conselleria de Governació i Justícia, en data 7 de març de 2013, va remetre un ofici de requeriment perquè esmenara la seua petició inicial, en constatar que no tenia el model 046 d'abonament de taxa per servicis relacionats amb col·legis professionals, modificació d'estatuts.  
  
Tercer. El Col·legi Oficial de Metges de la Província de Castelló, el 13 de març de 2013, va aportar original de l'esmentat model 046, taxa per servicis relacionats amb col·legis professionals.  
  
Quart. Per mitjà d'ofici de 15 d'abril de 2013, el Servici d'Entitats Jurídiques, adscrit a la Direcció General de Justícia de la Conselleria de Governació i Justícia, va formular observacions prèvies al control de legalitat en relació amb la inscripció de la modificació dels Estatuts, amb la sol·licitud que s'esmenara la petició inicial, i es concedix el termini d'un mes a l'efecte.  
  
Quint. El text final de la modificació estatutària del Col·legi Oficial de Metges de la Província de Castelló va ser aprovat per l'Assemblea General del Col·legi el 28 de novembre de 2012, segons certificat del secretari del Col·legi, amb el vistiplau del president, de data 29 de novembre de 2012.  
  
Sext. No obstant això, en exercici del control de legalitat previst en l'article 11 de l'esmentada Llei 6/1997, de 4 de desembre, i en els articles 21 i 28 del Decret 4/2002, de 8 de gener, de Consell de la Generalitat, que la desplega, han d'assumir-se les observacions prèvies formulades pel Servici d'Entitats Jurídiques, per mitjà d'ofici de 15 de març de 2013, ja que resulta necessari actualitzar en el text dels articles 10 i 97 i de la disposició final les denominacions «Diari Oficial de la Generalitat Valenciana» i «Generalitat Valenciana» a les denominacions oficials de «Diari Oficial de la Comunitat Valenciana» i «Generalitat», adoptades amb la nova redacció feta a l'Estatut d'Autonomia de la Comunitat Valenciana per la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol.   
  
Sèptim. El text modificat dels Estatuts figura com a annex de la present resolució, i ací es dóna per reproduït.  
  
Fonaments de dret  
Primer. Revisats els Estatuts del Col·legi Oficial de Metges de la Província de Castelló, contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Els Estatuts han sigut aprovats amb els requisits i formalitats previstos en el dit article i en els mateixos Estatuts del Col·legi.  
  
Segon. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè així ho disposa l'article 6.1 de l'esmentada Llei 6/1997, tenint en compte allò que preveu la disposició final del Decret 4/2002, de 8 de gener, en virtut de les atribucions que té conferides pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 194/2012, de 21 de desembre, del Consell, pel qual s'aprova el Reglament orgànic i funcional de la Conselleria de Governació i Justícia.  
  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última; i la resta de disposicions complementàries de pertinent aplicació, es dicta la següent resolució:  
  
Primer  
Inscriure la modificació dels Estatuts del Col·legi Oficial de Metges de la Província de Castelló en el Registre de Col·legis Professionals i de Consells Valencians Professionals de la Comunitat Valenciana, amb els canvis de redacció indicats en el fet sext.  
  
Segon  
Publicar la present resolució en el Diari Oficial de la Comunitat Valenciana.  
  
Contra la present resolució que posa fi a la via administrativa, es podrà interposar un recurs potestatiu de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, 14, i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
  
València, 26 de juny de 2013. El director general de Justícia: Julián Ángel González Sánchez.  
  
  
Estatuts del Col·Legi Oficial de Metges de la Província de Castelló  
  
TÍTOL I  
Disposicions generals  
  
CAPÍTOL I  
Naturalesa jurídica del Col·legi Oficial de Metges   
de la Província de Castelló  
  
Article 1. Naturalesa jurídica de l'Il·lustre Col·legi Oficial de Metges de la Província de Castelló  
L'Il·lustre Col·legi Oficial de Metges de la Província de Castelló, integrant de l'Organització Mèdica Col·legial, és una corporació de dret públic reconeguda per la Constitució, emparada per les lleis, estatals i autonòmiques, de col·legis professionals, amb estructures democràticament constituïdes, caràcter representatiu i personalitat jurídica pròpia, independent de les diferents administracions públiques, de les quals no forma part integrant, sense perjuí de les relacions de dret públic que amb estes legalment li corresponga.  
L'Il·lustre Col·legi Oficial de Metges de la Província de Castelló, dins del seu àmbit d'actuació, gaudix separadament i individualment de plena capacitat jurídica i d'obrar, i pot adquirir a títol onerós o lucratiu, alienar, vendre, gravar, posseir i reivindicar qualsevol classe de béns; contraure obligacions i, en general, ser titular de qualsevol classe de drets; executar o suportar qualsevol acció judicial, reclamació o recurs en totes les vies i jurisdiccions, civil, penal, laboral, contenciosa administrativa, econòmica administrativa, etc., i inclús els recursos extraordinaris de revisió i cassació en l'àmbit de la seua competència.  
  
  
Article 2. Representació  
La representació legal de l'Il·lustre Col·legi Oficial de Metges de la Província de Castelló, tant en juí com fora de juí, recaurà en el seu president, qui estarà legitimat per a atorgar poders generals o especials a procuradors, lletrats o qualsevol classe de mandatari, amb l'acord previ de la Junta Directiva.  
  
Article 3. Obligatorietat  
Correspon a l'Il·lustre Col·legi Oficial de Metges de la Província de Castelló la representació exclusiva de la professió mèdica, de l'activitat professional dels col·legiats i la defensa dels seus interessos, dins del seu àmbit territorial, així com la protecció dels interessos dels consumidors i usuaris dels servicis dels col·legiats.  
Agrupa, per tant, obligatòriament, a tots els metges que, d'acord amb les lleis vigents, exercisquen la professió dins del seu àmbit territorial en qualsevol de les seues modalitats, bé en forma independent o bé al servici de l'Administració central de l'estat, de la comunitat autònoma, local o institucional o professional o de qualssevol altres entitats públiques o privades.  
També hauran d'incorporar-se a l'Il·lustre Col·legi Oficial de Metges de la província de Castelló les societats professionals regulades en la Llei 2/2007, de 15 de març, que, tenint com a objecte social l'exercici de la medicina, tinguen el seu domicili social i desenrotllen la seua activitat principal dins de l'àmbit territorial del Col·legi.   
Voluntàriament podran sol·licitar la seua col·legiació els qui, amb títol oficial de llicenciat, o grau, en medicina i cirurgia, no exercisquen la professió o no la necessiten per a l'exercici dels seus càrrecs o funcions professionals.  
  
CAPÍTOL II  
Relacions amb l'Administració  
  
Article 4. Relacions amb l'Administració  
L'Il·lustre Col·legi Oficial de Metges de la Província de Castelló es relacionarà amb l'Administració de l'Estat a través del ministeri competent en matèria sanitària, bé directament o bé per mitjà del Consell General de Col·legis Oficials de Metges d'Espanya o del Consell Autonòmic de la Comunitat Valenciana.  
El Col·legi Oficial de Metges de la Província de Castelló, en tot el que es referix als aspectes institucionals i corporatius, es relacionarà amb l'Administració de la Comunitat Valenciana a través de la conselleria que tinga atribuïda la competència en matèria de col·legis professionals, i en tot el que afecte els continguts de la professió mèdica es relacionarà amb la conselleria competent en matèria sanitària.  
  
El Col·legi Oficial de Metges de la Província de Castelló tindrà dret a evacuar l'informe preceptiu sobre tots els projectes de normes del Consell que afecten la professió.  
De la mateixa manera, a través del Consell General de Col·legis Oficials de Metges d'Espanya, informarà les disposicions de caràcter general que es referisquen a les condicions de les funcions professionals en l'àmbit estatal.  
El president i els vicepresidents del Col·legi Oficial de Metges de la Província de Castelló tindran la condició d'autoritat en l'àmbit corporatiu i en l'exercici de les funcions que els estiguen encomanades.  
  
El Col·legi Oficial de Metges de la Província de Castelló tindrà el tractament d'il·lustre, i el seu president/a, el d'il·lustríssim/a.  
  
CAPÍTOL III  
Fins, funcions i competències de l'Il·lustre Col·legi Oficial   
de Metges de la Província de Castelló  
  
Article 5. Fins  
Són fins fonamentals de l'Il·lustre Col·legi Oficial de Metges de la Província de Castelló:  
1r. L'ordenació, dins del seu àmbit territorial de competència, de l'exercici de la professió mèdica, la representació exclusiva de la professió i la defensa dels interessos professionals dels col·legiats. Tot això sense perjuí de les competències de l'Administració, estatal i autonòmica, per raó de la relació funcionarial.  
2n. La salvaguarda i observança dels principis deontològic i eticosocials de la professió mèdica i de la seua dignitat i prestigi, d'acord amb els codis elaborats per l'Organització Mèdica Col·legial o pel Consell de Col·legis de Metges Valencians. Facilitarà el coneixement i compliment de qualsevol tipus de disposicions legals que afecten la professió.  
  
3r. La promoció per tots els mitjans al seu abast de la constant millora dels nivells científic, cultural, econòmic i social dels col·legiats, per a la qual cosa promourà la formació mèdica continuada i el perfeccionament d'estos.   
4t. La col·laboració amb els poders públics i organismes públics o privats en la consecució del dret a la protecció de la salut i la més eficient, justa i equitativa regulació de l'assistència sanitària i de l'exercici de la medicina, així com tots aquells que corresponen i assenyale la legislació sobre col·legis professionals, estatal i autonòmica.  
  
Article 6t. Funcions i competències de l'Il·lustre Col·legi Oficial de Metges de la Província de Castelló  
Per al compliment dels seus fins essencials, són funcions i competències pròpies de l'Il·lustre Col·legi Oficial de Metges de la Província de Castelló:  
a) Ordenar, en l'àmbit de la seua competència, l'activitat professional dels col·legiats; vetlar per l'ètica, deontologia i dignitat professional, així com pel respecte degut als drets dels particulars contractants dels seus servicis, i exercir la potestat disciplinària en l'orde professional i col·legial. En general, totes les funcions que redunden en benefici de la protecció dels interessos dels consumidors i usuaris dels servicis dels seus col·legiats.  
b) Procurar l'harmonia i la col·laboració entre els col·legiats, impedint la competència deslleial entre ells.   
c) Denunciar i exercir les accions que les lleis establisquen per a evitar l'intrusisme, sense perjuí de les actuacions d'inspecció i/o sanció a què estan obligades les administracions públiques.   
d) Intervindre en els procediments d'arbitratge, en aquells conflictes que per motius professionals se susciten entre col·legiats o en els quals el Col·legi siga designat per a administrar l'arbitratge, conforme l'article 14.1a de la Llei 60/2003, de 23 de desembre.   
e) Sempre que no es vulnere la competència, encarregar-se del cobrament de les percepcions, remuneracions o honoraris professionals, quan el col·legiat ho sol·licite lliurement i expressament, en els casos en què el Col·legi tinga creats els servicis adequats i en les condicions que es determinen en els seus Estatuts, que no hauran de referir-se a l'oferta de servicis i fixació de la remuneració.   
f) Organitzar cursos de formació i perfeccionament per als seus col·legiats, l'assistència als quals serà facultativa, així com organitzar activitats i servicis comuns de caràcter professional, cultural, assistencial, de previsió i anàlegs que siguen d'interés per als col·legiats, sense perjuí de les competències que puguen derivar-se de la normativa estatal.   
g) Promocionar, col·laborar i participar en la protecció social dels metges jubilats, malalts o discapacitats, viudos o viudes i òrfens de metges, fills disminuïts físics i/o psíquics, residències, assistència sanitària, beques, ajudes i altres iniciatives semblants, ja siga a través de fons propis, entitats dependents de corporacions de dret públic, entitats de previsió social o de qualsevol altres entitats públiques o privades. A estos efectes, el Col·legi, amb càrrec al seu pressupost, podrà assumir, bé directament, bé a través de la seua pròpia fundació, la prestació de l'acció social duta a terme per la Fundació del Patronat d'Òrfens Príncep d'Astúries en els termes que legalment i estatutàriament siguen procedents, així com qualsevol altra prestació social i/o assistencial que redunde en benefici dels seus col·legiats.  
  
h) Exercir en el seu àmbit la representació i defensa de la professió davant de l'Administració, institucions, tribunals, entitats i particulars, amb legitimació per a ser part en tots els litigis que afecten els interessos professionals.   
i) Participar en els òrgans consultius de l'Administració en la matèria de competència de cada una de les professions, quan aquella ho requerisca o resulte de les disposicions aplicables.   
j) Exercir totes les funcions que els siguen encomanades per les administracions valencianes i col·laborar amb estes per mitjà de la realització d'estudis, emissió d'informes, elaboració d'estadístiques i altres activitats relacionades amb els seus fins que poden ser-los sol·licitades o que acorden formular per iniciativa pròpia.   
k) Col·laborar amb les universitats en l'elaboració dels plans d'estudi, sense detriment del principi d'autonomia universitària, i preparar la informació necessària per a facilitar l'accés a la vida professional dels nous col·legiats.   
l) Aprovar els seus pressupostos, així com regular i fixar les quotes dels seus col·legiats.   
m) Facilitar als tribunals la relació de col·legiats que per la seua preparació i experiència professional puguen ser requerits per a intervindre com a pèrits en els assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.   
n) Emetre informes i dictàmens, de caràcter no vinculant, en procediments judicials o administratius en què se susciten qüestions relatives a honoraris professionals.   
o) Aprovar els seus estatuts i reglaments de règim interior.   
p) Evacuar l'informe preceptiu sobre tots els projectes de normes del Consell que afecten la seua professió.   
q) Establir, en el seu àmbit territorial, el cens de professionals i registre de títols, així com el registre de societats professionals, amb totes les dades de tot tipus que es consideren necessàries per a una millor informació, elaborant estadístiques que es consideren convenients per a la realització d'estudis, projectes i propostes relacionats amb l'exercici de la medicina, amb respecte als principis de confidencialitat de les dades personals contingudes en la normativa sobre protecció de dades de caràcter personal.  
A estos efectes, i a més de la lleis, estatal i autonòmica, sobre col·legis professionals, es tindrà en compte el que estipula la Llei 44/2003, de 21 de novembre, d'ordenació de professions sanitàries, i la Llei 2/2007, de 15 de març, de societats professionals.  
r) Atendre les sol·licituds d'informació sobre els seus col·legiats i sobre les sancions fermes imposades a ells, així com les peticions d'inspecció o investigació que els formule qualsevol autoritat competent d'un estat membre de la Unió Europea en els termes que preveu la Llei 17/2009, de 23 de novembre, sobre el lliure accés a les activitats de servicis i el seu exercici, en particular respecte al fet que les sol·licituds d'informació i de realització de controls, inspeccions i investigacions estiguen degudament motivades i que la informació obtinguda s'empre únicament per a la finalitat per a la qual es va sol·licitar.  
  
s) Totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.  
  
CAPÍTOL IV  
Denominació, àmbit territorial, seu de l'Il·lustre Col·legi Oficial   
de Metges de la Província de Castelló i emblema  
  
Article 7. Denominació  
El col·legi es denominarà Col·legi Oficial de Metges de la Província de Castelló.  
  
Article 8. Àmbit territorial i seu  
L'Il·lustre Col·legi Oficial de Metges de la Província de Castelló té la seua jurisdicció específica dins de tot el territori de la província de Castelló i té la seua seu actual en la ciutat de Castelló de la Plana, av. Caputxins, núm.9, CP 12376. Per acord de la Junta Directiva es podrà designar una altra seu dins de la mateixa localitat sense necessitat de modificar els presents estatuts.  
  
Article 9. Emblema  
L'emblema de l'Il·lustre Col·legi Oficial de Metges de la Província de Castelló consta de:  
Escut coronat de la província de Castelló, orlat, per la seua part esquerra, d'una branca de llorer, i, per la seua banda dreta, d'una branca de palma, que s'encreuen per la seua part inferior i nuguen al bastó amb nucs. En la seua part superior, cinta circular i sobre l'escut, en la seua part central inferior, bastó amb nucs i serp de plata.  
  
TÍTOL II  
Constitució i òrgans de govern  
  
CAPÍTOL I  
Estatuts del Col·legi Oficial de Metges de la Província de Castelló  
  
Article 10. Estatuts  
El funcionament de l'Il·lustre Col·legi Oficial de Metges de la Província de Castelló es regularà pels presents estatuts, redactats d'acord amb el que disposa la legislació sobre col·legis professionals, que s'aplicarà amb caràcter supletori.  
Per a la modificació dels Estatuts de l'Il·lustre Col·legi Oficial de Metges de la Província de Castelló se seguirà el procediment següent:  
  
Haurà de ser sol·licitada per les dos terceres parts del Ple de la Junta Directiva o el 25 % del cens total de col·legiats.  
Si la sol·licitud partix del ple de la Junta Directiva, el Ple procedirà a la redacció del projecte de modificació, total o parcial, dels Estatuts.  
  
En el cas que la petició siga formulada pels col·legiats, en el percentatge damunt referit, haurà de presentar-se a la Junta Directiva, junt amb la sol·licitud, el projecte de modificació estatutària.  
En qualsevol d'ambdós supòsits, el ple de la Junta Directiva traslladarà la modificació proposada a tota la col·legiació en el terme màxim de 20 dies naturals, perquè es puguen elaborar i presentar esmenes, que hauran de fer-se per escrit.  
Passat el període de proposició d'esmenes, en cas d'haver-se'n presentat, s'obrirà un altre període de 30 dies naturals per al seu estudi, ordenació i possible incorporació. Al final del termini, la Junta Directiva convocarà Assemblea General per a la modificació estatutària proposada. Si no es presenten esmenes, la convocatòria de l'Assemblea General s'efectuarà després del període de proposició.  
El president invitarà a l'assemblea a tots aquells col·legiats que hagen presentat esmenes al projecte de modificació estatutària, perquè puguen defendre-les.   
En l'Assemblea General s'obrirà un torn de defensa de cinc minuts per a defendre oralment cada esmena proposada. No se sotmetran a este torn aquelles esmenes que, plantejades pels col·legiats, hagen sigut introduïdes en el projecte presentat per la mateixa Junta Directiva abans de convocar l'assemblea.  
Transcorregut el torn, se sotmetrà a votació l'esmena defesa, a fi de la seua inclusió en el projecte.  
Acceptades o rebutjades les esmenes, se sotmetrà a aprovació el text definitiu, que serà votat, o bé de forma global, o bé per capítols sencers, o bé per articles, a decisió del president, excepte el criteri contrari de la mitat més un dels presents.  
El funcionament de l'Assemblea General, en tot el que no preveu este article, es regirà pel que establix el capítol IV del títol II d'estos estatuts.  
Aprovat, si és el cas, el projecte de modificació d'Estatuts, es remetrà a la conselleria competent en matèria de col·legis professionals, per a la qualificació de la legalitat de la modificació i la seua posterior inscripció el Registre de Col·legis Professionals de la Comunitat Valenciana i publicació en el Diari Oficial de la Comunitat Valenciana.  
  
CAPÍTOL II  
Òrgans de govern  
  
Article 11. Òrgans de govern  
Els òrgans de govern de l'Il·lustre Col·legi Oficial de Metges de la Província de Castelló són:  
a) L'Assemblea General de col·legiats.  
b) La Junta Directiva.  
  
Article 12. De la Junta Directiva  
La Junta Directiva de l'Il·lustre Col·legi Oficial de Metges de la Província de Castelló estarà composta per un Ple i per una Comissió Permanent.  
Article 13. Constitució del Ple  
El Ple de la Junta Directiva estarà integrat per:  
a) El president.  
b) Els vicepresidents.  
c) El secretari general.  
d) El vicesecretari  
e) El tresorer comptador.  
f) Un representant o vocal de cada una de les seccions col·legials.  
Podran existir tots els vicepresidents que considere necessari el president per al millor desenrotllament de la seua labor col·legial.  
  
Article 14. Constitució de la Comissió Permanent  
La Comissió Permanent estarà integrada per:  
a) El president  
b) El vicepresident o vicepresidents  
c) El secretari  
d) El vicesecretari  
e) El tresorer comptador  
f) El vocal representant d'Atenció Primària Urbana  
g) El vocal representant de la Medicina Hospitalària.  
Sense perjuí que, quan les circumstàncies ho aconsellen, puga ser convocat a la Comissió Permanent qualsevol altre membre del Ple de la Junta Directiva, per a tractar assumptes de la seua competència. En este cas, els representants convocats tindran veu però no vot en la discussió i adopció d'acords per als quals hagen sigut convocats.  
  
CAPÍTOL III  
Procés electoral  
  
Article 15. Garanties del procés electoral  
La Junta Directiva del Col·legi Oficial de Metges de la Província de Castelló convocarà eleccions per als càrrecs que hagen quedat vacants o siguen objecte de renovació en els terminis previstos en els presents estatuts. Haurà de comunicar-ho als col·legiats i fer-ho públic a través dels mitjans de comunicació i difusió del mateix col·legi.  
Aprovada la convocatòria, i com a garantia d'independència del procés electoral, la Junta Directiva s'inhibirà del control i vigilància. Esta funció correspon a la Junta Electoral que serà elegida i constituïda d'acord amb el que disposa l'article següent.  
La celebració de les eleccions haurà d'efectuar-se en el termini màxim de noranta dies des de l'aprovació de la convocatòria per la Junta Directiva.  
  
Article 16. Constitució de la Junta Electoral  
1. Dins del termini de tres dies posteriors a l'aprovació de la convocatòria d'eleccions es procedirà al sorteig, de caràcter públic, entre els col·legiats amb dret de vot, que permetrà designar els col·legiats que constituiran la Junta Electoral, integrada per un president i quatre vocals, amb els seus corresponents substituts. Actuarà com a secretari de la Junta Electoral el president de la Comissió Deontològica del Col·legi de Metges de la Província de Castelló, que tindrà veu però no vot. En cas d'absència, vacant o malaltia del president de la Comissió Deontològica, el substituirà com a secretari de la Junta Electoral el membre de major edat de la Comissió Deontològica.   
  
Seran càrrecs d'acceptació forçosa, llevat que presente candidatura algun dels designats o no puga exercir com a membre de l'esmentada Junta Electoral.  
2. No podran ser membres de la Junta Electoral:  
a) Els components de la Junta Directiva ixent o en funcions, o de la Junta Gestora si n'hi ha. Tampoc podran ser membres els qui pertanguen a algun òrgan o comissió creada o dependent de la Junta Directiva.  
  
b) Els membres de la Comissió Deontològica del Col·legi de Metges de la Província de Castelló, llevat del que disposa el punt 1 d'este article en relació amb el càrrec de secretari de la Junta Electoral.  
  
c) Els qui estiguen incursos en prohibició o incapacitat legal o estatutària.  
d) Els qui concórreguen com a candidats a les eleccions.  
3. L'elecció del president i vocals de la Junta Electoral s'efectuarà dividint la llista del cens col·legial en cinc fraccions iguals o equivalents, i es designarà en cada una d'estes un membre a l'atzar i els seus corresponents cinc suplents. Una vegada elegits els cinc membres s'elegirà a l'atzar el president, i correspondran als quatre restants les vocalies. El mateix procediment se seguirà per als suplents.   
  
4. Conclòs el sorteig, el secretari de la Junta Directiva comunicarà el resultat als elegits.   
Si algun dels membres elegits renuncia, haurà de comunicar-se al corresponent suplent.  
La Junta Electoral ha de constituir-se en l'improrrogable termini de deu dies naturals a comptar de la designació dels membres i substituts elegits, i quedarà vàlidament constituïda amb la presència del president i dos vocals.  
5. Constituïda la Junta Electoral, la Junta Directiva del Col·legi comunicarà la convocatòria d'eleccions a tots i cada un dels col·legiats, en el termini de tres dies, per mitjà de circular que els serà remesa a este efecte i que inclourà el calendari electoral i les normes electorals. En el calendari electoral hauran de figurar necessàriament el lloc, dia, hora i mesa o meses de les votacions.  
  
Article 17. Funcions de la Junta Electoral  
1. La Junta Electoral presidirà les eleccions col·legials i vetlarà pel manteniment d'un procés electoral net, democràtic, basat en els principis d'igualtat de tracte, correcció i decor, així com pel compliment de les normes electorals vigents en cada moment.  
2. És responsabilitat de la Junta Directiva dotar la Junta Electoral dels mitjans adequats per a dur a terme el procés electoral. Igualment haurà de posar a disposició de la Junta Electoral, quan esta ho requerisca per al correcte compliment de les seues funcions, dels assessors jurídics del Col·legi.  
3. Són funcions de la Junta Electoral:  
a) Dirigir i supervisar el procés electoral, amb respecte a les normes electorals estatutàries i al Codi d'Ètica i Deontologia Mèdica, sobretot quant al respecte personal entre els candidats.  
b) Comprovar la correcció formal de les candidatures presentades al procés electoral, així com vetlar per la inexistència de cap causa d'inelegibilitat dels seus components.  
c) Proclamar les candidatures presentades i rebutjar les candidatures o candidats que no reunisquen els requisits exigibles per les normes vigents.  
d) Aprovar els models normalitzats de paperetes de vots i sobres.  
  
e) Vetlar pel funcionament correcte del sistema de vot per correu, per a la qual cosa podrà dictar instruccions per a facilitar este procediment a qui vullga, amb les degudes garanties i amb respecte a les normes vigents.  
f) Corregir, amb caràcter immediat, qualsevol infracció o defecte de funcionament que puga produir-se durant el procés electoral, amb escrupolós respecte a les normes vigents.  
g) Dictar instruccions en el desplegament de les normes electorals vigents per a cobrir les possibles llacunes existents en el procés electoral.  
h) Fixar l'horari d'obertura i tancament de la mesa o meses electorals.  
i) Vigilar el funcionament correcte de les meses electorals, el desenrotllament de la votació i l'escrutini dels vots emesos directament i per correu.  
j) Proclamar els resultats electorals produïts i els càrrecs electes, en finalitzar la votació.  
k) Resoldre qualsevol queixa o reclamació que es presente durant el procés electoral, tant contra el seu desenrotllament com contra la proclamació de candidatures, resultats, càrrecs electes, etc. Les queixes o reclamacions s'hauran de resoldre en el termini màxim de tres dies des de la seua interposició, excepte els supòsits extraordinaris degudament justificats.  
  
Article 18. Convocatòria, candidatures i reclamacions  
1. Dins dels trenta dies naturals següents a la convocatòria de les eleccions per la Junta Directiva, els col·legiats que així ho desitgen podran presentar la seua candidatura, en llista tancada, sempre que complisquen els requisits d'elegibilitat estatutàriament previstos.  
Seran nul·les les presentades fora de termini i les que no vagen en la forma i amb la documentació requerida.  
2. Dins dels deu dies naturals següents a la finalització del termini anterior, la Junta Electoral, una vegada comprovats els requisits d'elegibilitat de tots i cada un dels candidats, així com la correcció formal de les candidatures presentades, proclamarà les que concorreran a les eleccions. La proclamació es publicarà en els mitjans de difusió del Col·legi, i es comunicarà expressament a tots els candidats presentats i a tots els col·legiats del cens.  
3. Les queixes o reclamacions que s'interposen en el procés electoral o contra el resultat davant la Junta Electoral seran admeses a un sol efecte i no suspendran la votació, proclamació i presa de possessió dels elegits.  
4. Contra els acords de la Junta Electoral que resolguen les queixes o reclamacions anteriors, podrà interposar-se recurs d'alçada davant del Consell de Col·legis de Metges Valencians, l'acord del qual posarà fi a la via administrativa.  
  
Article 19. Subjectes actius i passius del procés electoral  
- Condicions per a poder votar:   
a) Seran electors tots els metges, persones físiques, col·legiats fins a quinze dies abans de la convocatòria electoral, i que a més estiguen al corrent de les seues obligacions amb el Col·legi i que no estiguen incursos en prohibició o incapacitat legal o estatutària.  
b) Són electors de les vocalies, tots els metges que, a més de complir amb tots els requisits del punt anterior, pertanguen a la vocalia corresponent.  
- Condicions per a poder ser elegibles:  
Per a concórrer a les eleccions a càrrecs de la Junta Directiva, que correspondran únicament a persones físiques col·legiades, serà necessari complir amb els requisits següents:  
1. En general per a tots els càrrecs:  
a) Ser espanyol; trobar-se en situació d'exercici actiu de la professió (excepte per a la vocalia de Metges Jubilats); estar al corrent de les seues obligacions amb el Col·legi i no estar incurs en cap cas d'inhabilitació, prohibició o incapacitat legal o estatutària.  
b) Estar col·legiat en el Col·legi Oficial de Metges de la Província de Castelló un mínim d'un any d'antiguitat, excepte per a la de metges en formació que bastarà amb sis mesos d'antiguitat.  
c) No estar condemnat per sentència ferma que comporte la inhabilitació per a càrrecs públics.  
d) No pesar sobre el col·legiat sanció disciplinària ferma per falta greu o molt greu, no rehabilitada.  
2. Específicament per als metges representants de les vocalies:  
Tots els requisits anteriors i, a més, formar part de la vocalia corresponent o justificar documentalment el seu dret a estar-ho.  
3. Específicament per al càrrec de president:  
Tots els requisits exigits en el punt 1 anterior i, a més, estar col·legiat en l'Il·lustre Col·legi de Metges de la Província de Castelló amb una antiguitat mínima de huit anys.  
Cap candidat podrà presentar la seua candidatura a més d'un càrrec.  
- Candidats  
Per a ser proclamat candidat haurà de sol·licitar-ho per escrit dirigit a la Junta Electoral. En la sol·licitud s'exposarà que reunix les condicions per a ser elegible.  
La candidatura podrà presentar-se de forma individual o conjunta per a qualsevol càrrec.   
Si per a un determinat càrrec de la Junta Directiva es presenta un sol candidat, i examinat per la Junta Electoral que reunix tots els requisits i complix amb les exigències legals i estatutàries, serà proclamat candidat electe pel Ple de la Junta Directiva, sense necessitat de prosseguir el procediment electoral. La proclamació es realitzarà en la reunió extraordinària del Ple que haja d'aprovar les candidatures, prèvia resolució, si és el cas, de les impugnacions que hagen pogut formular-se.  
  
  
Article 20. Règim d'incompatibilitats  
La Junta Electoral valorarà les circumstàncies a l'hora d'acceptar les candidatures, atenent el que disposen els presents estatuts respecte als requisits per a ser elegibles i per a les causes de cessament de la Junta Directiva.  
  
Article 21. Cens electoral  
La secretaria general del Col·legi de Metges de la Província de Castelló, en el termini de, almenys, quaranta-cinc dies d'antelació a la celebració de les eleccions, haurà de confeccionar la llista provisional de col·legiats amb dret a vot, especificant la secció en què estiguen inclosos. La llista de votants romandrà exposada durant vint dies naturals en la seu col·legial perquè els interessats sol·liciten les modificacions corresponents i la seua inclusió en cas de no figurar-hi. Transcorregut el termini de vint dies, la llista passarà a ser definitiva.  
  
  
Article 22. Campanya electoral  
1. La campanya electoral es realitzarà en el termini màxim de quinze dies a comptar de l'endemà de la proclamació de candidats.  
2. Expirat el termini anterior, i dins dels cinc dies següents, es procedirà a efectuar les votacions.   
3. El Col·legi Oficial de Metges de la Província de Castelló, davall el principi d'igualtat d'oportunitats, per a l'any electoral pressupostarà una quantitat, d'acord amb les seues possibilitats, que permeta a cada candidatura l'enviament d'una circular exposant el seu programa electoral dins dels límits institucionals. Este enviament es realitzarà dins dels primers cinc dies naturals de la campanya electoral. Les circulars de totes les candidatures es publicaran en la pàgina web del Col·legi.   
Fora d'estos límits queda prohibida la utilització de l'anagrama del Col·legi i, en general, qualsevol tipus de missatge que puga confondre el lector.  
4. Queda prohibida tota activitat electoral que implique descrèdit o falta de respecte personal als altres candidats o siga contrària als principis continguts en el Codi Deontològic, d'obligada observança en tot el territori nacional.  
5. El trencament d'alguna d'estes prohibicions comportarà l'exclusió com a candidat per acord de la Junta Electoral, que podrà, abans d'aplicar esta decisió, consultar amb els assessors jurídics del Col·legi i/o amb la Comissió Deontològica.  
  
Article 23. De la Mesa Electoral  
1. La Junta Electoral establirà una o unes quantes meses electorals que radicaran en la seu del Col·legi Oficial de Metges de la Província de Castelló i, quan així ho acorde la Junta Directiva, podrà ampliar-se a una o unes quantes meses electorals en seus distintes del mateix Col·legi. En este últim supòsit haurà de determinar-se en l'acord de la Junta Directiva el lloc exacte d'emplaçament de la mesa o meses electorals. En el mateix acord, la Junta Directiva haurà d'aprovar l'horari d'obertura i tancament de les distintes meses de manera que garantisca la presència del president de la Junta Electoral, o un delegat designat per ell d'entre els membres de la Junta Electoral, en cada una.   
L'acord d'ubicació, i si és el cas horari d'obertura i tancament, de les meses electorals haurà de ser adoptat per la Junta Directiva en la mateixa sessió en què s'aprove la convocatòria d'eleccions.  
2. La Junta Electoral després de la proclamació de les candidatures i en la mateixa sessió, procedirà al nomenament dels components de la mesa o meses electorals, que seran elegits a l'atzar d'entre els votants que figuren en el cens electoral.   
3. Cada mesa electoral estarà integrada per tres col·legiats, amb els seus respectius suplents. El nomenament serà d'obligada acceptació, llevat que l'elegit no puga exercir com a membre de l'esmentada mesa, i en este cas podrà renunciar sense al·legacions.  
4. No podran exercir com a components de la mesa electoral:  
a) Els components de la Junta Directiva ixent o en funcions, o de la Junta Gestora si n'hi ha. Tampoc podran ser-ne membres els qui pertanguen a algun òrgan o comissió creada o dependent de la Junta Directiva.  
  
b) Els qui estiguen incursos en prohibició o incapacitat legal o estatutària.  
c) Els qui concórreguen com a candidats a les eleccions.  
d) Els membres de la Comissió Deontològica del Col·legi de Metges de la Província de Castelló.  
5. Qualsevol candidatura podrà nomenar un interventor, degudament acreditat, davant de la mesa o meses electorals abans del començament de les votacions.  
  
  
Article 24. Votació  
No es podran interrompre les eleccions, sota cap pretext, una vegada iniciada la votació.   
A l'efecte de poder emetre el vot, el Col·legi, sota la supervisió de la Junta Electoral, confeccionarà els sobres i les paperetes dels distints càrrecs a elegir.  
La votació només es podrà efectuar personalment o per correu, d'acord amb el que disposa este article. Queda prohibit el vot delegat.  
  
El vot personal anul·larà el vot per correu.  
Votació personal:  
a) L'elector triarà les paperetes dels càrrecs per als quals estiga autoritzat a emetre el seu vot i les introduirà en els seus sobres corresponents, preparats a este efecte. Prèvia identificació, entregarà al president de la mesa electoral els sobres, qui els introduirà en les respectives urnes.  
b) El secretari de la mesa puntejarà en la llista oficial a tots els col·legiats que exercisquen el seu dret o vot personal.  
c) Independentment de l'esmentat punteig per la mesa electoral, es portarà una llista de votants en què es farà constar el número d'orde en la votació, cognoms, nom i número de col·legiat.  
  
Vot per correu postal:  
Per a facilitar el vot per correu el Col·legi confeccionarà dos tipus de sobres:  
a) Un sobre xicotet en l'anvers del qual constarà el text «conté paperetes per a l'elecció de la Junta Directiva del Col·legi Oficial de Metges de la Província de Castelló per al càrrec de . . . ». Per als càrrecs de president, vicepresident/s, secretari general, vicesecretari i tresorer comptador es confeccionarà un únic sobre si la candidatura és conjunta.   
  
Si per a algun dels càrrecs es presenta candidatura individual es confeccionarà el sobre oportú.  
Es confeccionaran tants tipus de sobres xicotets com seccions o vocalies hagen de votar-se.   
b) Un altre sobre gran en l'anvers del qual constarà la inscripció següent: «Sr. Secretari de la Junta Electoral». Davall este text i de manera destacada apareixerà la paraula «ELECCIONS».  
Davall figurarà: «Col·legi Oficial de Metges de la Província de Castelló» i la seua adreça completa.  
En la solapa o revers, que haurà de ser omplida pel votant, figurarà la inscripció:  
Nom i cognoms:   
Col·legiat número:   
Firma del col·legiat.  
Si l'elector decidix exercir el seu dret al vot per correu, haurà de sol·licitar-ho per mitjà de model oficial d'instància imprés pel Col·legi Oficial de Metges de la Província de Castelló, i serà nul·la la utilització de fotocòpies. La instància firmada i amb la còpia del DNI haurà de presentar-se en la seu del Col·legi o ser remesa a la Junta Electoral, fins a deu dies naturals abans de la data de la votació.  
Rebuda la instància i després de comprovar que està inclòs en el cens electoral se li remetrà certificat que l'habilita per a votar per correu. El certificat anirà firmat pel secretari de la Junta Electoral amb el vistiplau del president de la mateixa junta. Junt amb el certificat se li remetran les paperetes i els sobres, xicotets i gran, dels càrrecs que, segons cens, li corresponga votar.  
L'elector, una vegada rebuda la documentació anterior, efectuarà el vot conforme s'especifica en els paràgrafs anteriors, introduint els sobres xicotets en el sobre gran, i omplit este últim, el remetrà al Col·legi Oficial de Metges de la Província de Castelló per correu certificat.  
  
En la llista de col·legiats igual a la prevista per al vot personal i emesa per a este fi exclusiu, el secretari de la Junta Electoral anirà puntejant, dia a dia, els noms dels col·legiats que han emés el seu vot per correu. Igualment el secretari de la Junta Electoral custodiarà sota la seua responsabilitat els sobres tancats rebuts i col·locats per orde alfabètic, junt amb la llista utilitzada per al punteig.  
S'admetran els sobres que arriben a la seu col·legial fins al moment d'iniciar-se la votació, però el secretari de la Junta Electoral arxivarà sense obrir els que es reben amb posterioritat.  
  
Vot correu telemàtic:  
Quan les condicions tècniques i de seguretat estiguen prou desenrotllades per a garantir l'autenticitat del vot emés, l'Il·lustre Col·legi Oficial de Metges de la Província de Castelló procurarà oferir la possibilitat d'emissió del vot per via telemàtica. Arribat este punt, la Junta Directiva establirà els mitjans, condicions i formes de control del seu exercici, donant-ne el degut compte i informació a tots els col·legiats.   
  
  
Article 25. Constitució de la Mesa Electoral   
a) El dia de les votacions es reunirà la Junta Electoral en la seu del Col·legi Oficial de Metges de la Província de Castelló una hora abans de l'obertura de la mesa o meses electorals. Remetran al president de la mesa els sobres tancats i lacrats, que contenen les còpies de la llista que s'ha utilitzat per a controlar els vots per correu prèviament a l'inici de la votació, així com els sobres ordenats per orde alfabètic dels votants per correu, i s'alçarà acta de tot això.  
Si hi ha alguna o algunes meses electorals fora de la seu del Col·legi Oficial de Metges de la Província de Castelló, el president o altres membres de la Junta Electoral, una vegada s'haja remés la documentació anterior a la mesa electoral de la seu del Col·legi, es desplaçaran a les altres seus on estiguen ubicades les meses electorals i procediran de la mateixa manera anterior en cada una.  
b) La mesa o meses electorals hauran d'estar constituïdes almenys trenta minuts abans de l'obertura d'urnes i inici de les votacions. Les votacions començaran a les 10 hores del matí i finalitzaran a les 20 hores, excepte acord diferent de la Junta Directiva arreplegat en l'acord de convocatòria d'eleccions.  
c) La mesa o meses electorals quedaran vàlidament constituïdes quan, almenys, hi haja dos dels seus membres. Si només n'hi ha un, la Junta Electoral, prèviament avisada, acordarà que actue com a membre de la mesa electoral, o bé algun interventor si n'hi ha, o bé el primer col·legiat que acudisca a votar, o bé qualsevol altra opció que, conforme a dret, permeta la vàlida constitució de la mesa i la votació fins a la seua finalització.  
  
Article 26. Finalització de la votació  
1. Immediatament abans de produir-se el tancament de la mesa o meses electorals, podran votar els membres que la componen i els interventors col·legiats si n'hi ha.  
2. A continuació s'introduiran en les urnes els vots emesos per correu, una vegada comprovada l'autenticitat del votant per mitjà del certificat original firmat i la fotocòpia del DNI adjunts, i que no haja votat personalment.  
3. Després del tancament de la mesa electoral es procedirà al recompte de vots.   
Seran vots nuls tots els recaiguts en persones que no figuren en les candidatures aprovades, les no oficials i les paperetes que tinguen alterada la seua integritat (escriptura, ruptura, ratllades,...).  
4. Acabat el recompte s'alçarà acta que firmaran tots els membres que integren la mesa electoral amb les anotacions particulars que siguen pertinents, i es remetrà, en sobre tancat i firmat en el tancament de la solapa, al president de la Junta Electoral, constituïda en la seu del Col·legi Oficial de Metges de la Província de Castelló. Junt amb esta acta es remetrà la llista utilitzada per al control dels votants i la relació de votants que s'ha anat confeccionant, així com tots els sobres rebuts i no oberts.   
Una vegada remesa l'esmentada documentació, quedarà dissolta la Mesa Electoral.  
5. La Junta Electoral, a la vista dels resultats, proclamarà els candidats que hagen resultat electes.  
6. Del desenrotllament de la votació i del resultat de l'escrutini s'alçarà acta, per triplicat, firmada per tots els membres de la Junta Electoral, i se n'exposarà una en el tauler d'anuncis del Col·legi Oficial de Metges de la Província de Castelló, una altra serà remesa a la Junta Directiva en funcions per al seu coneixement i arxiu, i la tercera serà remesa al Consell General de Col·legis Oficials de Metges d'Espanya per al seu coneixement i constància.  
7. El secretari de la Junta Electoral expedirà els corresponents nomenaments als qui hagen obtingut majoria de vots, amb el vistiplau del president de la Junta Electoral.  
8. En cas d'empat, en el mateix acte de proclamació de candidats electes, la Junta Electoral fixarà una nova votació en el termini mínim de deu dies naturals i màxim de vint dies naturals només per a les candidatures que hagen empatat. Si es produïx un nou empat se sotmetrà a sorteig.  
9. La Junta Electoral fixarà dia i hora, dins del termini màxim d'un mes a partir del dia en què tinga lloc l'elecció, per a la presa de possessió dels càrrecs elegits davant dels membres de la Junta Directiva ixent o davant de la Comissió Gestora. Els qui sense causa justificada, acreditada documentalment, no es presenten a prendre possessió dels seus respectius càrrecs en el termini indicat s'entendrà que renuncien i les seues places quedaran vacants, i es cobriran de la forma prevista en estos estatuts.  
10. La proclamació dels elegits i els càrrecs corresponents serà comunicada a la conselleria competent en matèria de col·legis professionals, així com a la conselleria competent en matèria sanitària, de la Generalitat. Així mateix es comunicarà al Consell General de Col·legis Oficials de Metges d'Espanya, en el termini màxim de cinc dies des de produir-se la proclamació, i es comunicarà a tots ells la data de presa de possessió dels seus càrrecs.  
  
  
Article 27. Recursos en el procés electoral  
Les resolucions de la Junta Electoral són fermes.  
En quant que estos actes estan subjectes al dret administratiu, una vegada esgotats els recursos corporatius, seran directament recurribles davant de la jurisdicció contenciosa administrativa.  
La interposició del recurs no tindrà efecte suspensiu respecte a l'execució de l'acte impugnat, però l'autoritat a qui competix resoldre podrà suspendre, d'ofici o a instància de part, l'execució de l'acord recorregut, en el cas que l'execució puga causar perjuís d'impossible o difícil reparació.  
Tota la documentació, paperetes, sobres, etc. de les eleccions serà guardada i custodiada pel secretari de la Junta Electoral durant el termini en què siguen impugnables. Transcorregut este termini, serà destruïda tota la documentació, paperetes, sobres, etc. a excepció de les actes i resta de documentació que s'haja d'arxivar, i la Junta Electoral quedarà dissolta.  
  
Article 28. Duració de mandat i causes del cessament  
La duració dels càrrecs de la Junta Directiva i les causes del seu cessament seran les següents:  
1. Duració de mandat  
La duració dels càrrecs directius de la Junta Directiva del Col·legi Oficial de Metges de la Província de Castelló serà de quatre anys, i podran ser reelegits.  
2. Causes de cessament  
Els membres de la Junta Directiva cessaran per les causes següents:  
  
a) Incapacitat o mort  
b) Expiració o acabament del termini per al qual van ser elegits.  
c) Renúncia o dimissió de l'interessat.  
d) Nomenament per a un càrrec del Govern o de l'Administració pública central, autonòmica, local o institucional, de caràcter executiu; o ser designat per a un càrrec representatiu o directiu en organitzacions sindicals del col·lectiu mèdic a nivell local, autonòmic o estatal. Per pertànyer com a directiu a una societat mèdica d'assistència col·lectiva o companyia d'assegurances mèdiques.  
e) Sanció disciplinària ferma per falta greu o molt greu, no rehabilitada.  
f) Condemna per sentència ferma, que comporte la inhabilitació per a càrrecs públics.  
g) Pèrdua de les condicions d'elegibilitat previstes en els presents estatuts.  
h) Per incompliment reiterat dels deures com a membre de la Junta Directiva, i molt especialment la reiterada falta d'assistència injustificada.  
i) Per decisió de l'Assemblea General en què s'aprove una moció de censura en els termes i procediments establits en els presents estatuts.  
  
j) En el cas de les vocalies, a més de les esmentades, causar baixa en la vocalia corresponent o dissolució d'alguna secció col·legial.  
En el cas de cessament d'un càrrec directiu, que no siga el de president, independentment dels motius que l'ocasionen, la Junta Directiva quedarà facultada per a completar la seua composició, si ho considerara oportú, i no serà designable en cap cas el càrrec cessant; en qualsevol cas el mandat és de caràcter transitori i finalitzarà a l'acabament del mandat de la Junta Directiva.  
En el supòsit que es produïsquen vacants en més de la mitat dels membres de la Junta Directiva, hauran de convocar-se noves eleccions extraordinàries amb caràcter immediat ajustant-se als terminis i procés regulats per estos estatuts.  
Els membres no cessants es constituiran en Junta Directiva provisional, la missió de la qual no serà altra que la de convocar eleccions i resoldre únicament els assumptes d'urgent necessitat que puguen sorgir fins a la presa de possessió de la Junta Directiva electa.  
En el supòsit de dimissió de tota la Junta Directiva es nomenarà una comissió gestora formada per cinc membres elegits per sorteig públic d'entre els col·legiats ?excloent-ne els cessants?, que assumirà la convocatòria d'eleccions i les funcions urgents fins a la presa de possessió de la Junta Directiva electa. Este nomenament serà d'acceptació obligada.  
En el cas que es produïsca la vacant de la presidència, el vicepresident primer exercirà la presidència fins a la terminació del mandat. El vicepresident segon, en cas de produir-se vacants de president i vicepresident primer, exercirà el càrrec de president en funcions de manera transitòria, i estarà obligat a convocar immediatament eleccions segons els terminis i procediment regulat en els presents estatuts.  
  
  
CAPÍTOL IV  
L'Assemblea General  
  
Article 29. Naturalesa de l'Assemblea General  
L'Assemblea General de col·legiats constituïx l'òrgan suprem de la representació col·legial a l'àmbit de la província de Castelló, a la qual haurà de donar compte la Junta Directiva. Els acords presos en Assemblea General seran vinculants per a tots els col·legiats. Està constituïda per la totalitat dels col·legiats.  
Els drets d'assistència, informació, veu, vot i impugnació en les assemblees generals corresponen únicament i exclusivament als metges, persones físiques, col·legiats.  
  
Article 30. Competències de l'Assemblea General  
Corresponen a l'Assemblea General, com a òrgan suprem de govern del Col·legi Oficial de Metges de la Província de Castelló, principalment les funcions de supervisió de l'actuació de la Junta Directiva; les d'aprovació de la liquidació de comptes de cada exercici econòmic, dels pressupostos de col·legi i de l'establiment de la quantia de les quotes col·legials i de les seues modificacions; la d'aprovació del projecte de Codi d'Ètica i Deontologia Mèdica i la de modificació dels presents estatuts.  
L'Assemblea General podrà exigir la responsabilitat política de qualsevol membre de la Junta Directiva per mitjà de l'aprovació d'una moció de censura.  
  
Article 31. Funcionament de l'Assemblea General  
L'Assemblea General podrà ser ordinària i extraordinària.   
L'Assemblea General ordinària es convocarà preceptivament, com a mínim, dos vegades a l'any. La primera, dins del primer trimestre de l'any, el fi principal de la qual és aprovar les memòries de la secretaria general i econòmica, junt amb el balanç, el compte de resultats i la liquidació pressupostària de l'exercici anterior. La segona, dins de l'últim trimestre de l'any, té l'objecte fonamental d'aprovar el projecte de pressupostos d'ingressos i gastos.  
Si en l'Assemblea General en què es voten els pressupostos no són aprovats, s'entendran prorrogats els pressupostos de l'exercici anterior, modificats en la mateixa quantia de l'IPC.  
L'Assemblea General es podrà reunir amb caràcter d'extraordinari quan les circumstàncies ho aconsellen per iniciativa del president, a juí del ple de la Junta Directiva, o quan ho sol·licite el quinze per cent (15 %) dels col·legiats, cas en què s'acceptarà l'orde del dia que acompanya la petició. En qualsevol altre cas serà fixat pel Ple de la Junta Directiva.  
L'Assemblea General, siga de caràcter ordinari o extraordinari, serà convocada reglamentàriament pel secretari general per orde del president i per escrit amb una antelació mínima de quinze dies naturals, excepte casos de justificada urgència.  
Les reunions de l'Assemblea General es desenrotllaran d'acord amb l'orde del dia fixat prèviament pel ple de la Junta Directiva i que s'inclourà en la convocatòria.  
Presidirà l'Assemblea el president de l'Il·lustre Col·legi de Metges de la Província de Castelló o el vicepresident primer, i actuarà com a secretari el que ho és de la mateixa corporació.  
L'Assemblea General es constituirà vàlidament en primera convocatòria amb el cinquanta per cent (50 %) dels convocats, i en segona convocatòria, siga quin siga el nombre d'assistents. Entre la primera i la segona convocatòries haurà d'haver-hi un termini mínim de mitja hora. Tots els col·legiats hauran d'acreditar la seua condició en accedir a l'Assemblea.  
En cada punt de l'orde del dia s'establirà un torn d'intervenció, que no excedirà cinc (5) minuts per participant i una sola intervenció, llevat que, ateses les circumstàncies, el president determine una altra cosa.  
  
El president dirigirà la sessió concedint i retirant la paraula als participants si se n'ixen del tema a tractar o reiteraren arguments ja exposats, i podrà reconvindre el col·legiat que s'expresse en termes inadequats o injuriosos.  
El president podrà demandar la presència d'algun col·legiat o d'algun membre de l'assessoria jurídica del col·legi, o de qualsevol empleat o col·laborador extern del col·legi, quan ho considere convenient per al major coneixement dels temes a debat.  
L'Assemblea aprovarà els acords que obtinguen la majoria simple dels vots afirmatius entre els assistents, excepte aquells acords que requerisquen una majoria qualificada d'acord amb els presents estatuts. Les votacions, a elecció del president, excepte criteri contrari d'un terç dels assistents a l'Assemblea, podrà ser per assentiment a la proposta del president, a mà alçada o per votació nominal i secreta per mitjà de paperetes.  
S'entendran aprovades per assentiment les propostes que faça el president quan, una vegada enunciades, no susciten inconvenient o oposició.  
En la votació a mà alçada, es comptaran primer els vots favorables a la proposta, després els desfavorables i finalment les abstencions. El president ordenarà el recompte al secretari i, si té dubtes sobre el resultat, podrà ordenar que es repetisca la votació.  
Es procedirà a la votació nominal secreta per mitjà de paperetes quan així ho decidisca el president o ho sol·licite almenys un terç (1/3) dels assistents. En cas de votació nominal, el secretari procedirà a la identificació del votant en el moment d'emetre el vot.  
Podran votar-se mocions alternatives si ho sol·licita 1/3 dels assistents amb dret a vot.  
En cap cas serà vàlid el vot delegat. Els col·legiats presents a l'Assemblea General, persones físiques, hauran d'emetre el seu vot o fer constar expressament la seua abstenció.  
Si s'inclou un capítol de precs i preguntes en l'orde del dia de l'Assemblea General, els assumptes que es tracten no seran objecte de discussió ni de votació, encara que poden ser arreplegats en l'acta si ho sol·licita qui els haja formulat. Les preguntes poden presentar-se per escrit a consideració de la Junta almenys amb quaranta-huit (48) hores d'antelació a la data de l'Assemblea.  
L'orde del dia podrà incloure qualsevol assumpte si així ho sol·licita per escrit el quinze per cent (15 %) dels col·legiats persones físiques.  
No es podran adoptar acords respecte d'aquells assumptes que no figuren en l'orde del dia.   
De la celebració de l'Assemblea General, i dels acords adoptats, n'alçarà acta el secretari, o qui el substituïsca estatutàriament. L'acta, una vegada aprovada, estarà a disposició de tots els col·legiats, que podran sol·licitar-ne còpia.  
Finalitzada l'Assemblea General, el secretari llegirà els acords adoptats, que seran immediatament executius.  
Els acords de l'Assemblea seran comunicats a tots els col·legiats en el termini de trenta (30) dies hàbils des de la seua adopció.  
L'acta haurà de ser aprovada per la següent Assemblea General i haurà sigut publicada amb anterioritat.  
Una vegada aprovada, l'acta serà firmada pel president i pel secretari en cada un dels seus fulls.  
  
Article 32. Moció de censura  
Els membres de la Junta Directiva podran ser sotmesos a una moció de censura d'acord amb les regles següents:  
a) No podrà plantejar-se durant el primer any de mandat.  
b) Haurà de ser proposada, almenys, pel vint-i-cinc per cent (25 %) dels col·legiats.  
c) No podrà ser votada fins que transcórreguen quinze dies hàbils des de la seua presentació.  
d) Per a sotmetre a votació la moció de censura, es convocarà una Assemblea General extraordinària en el termini màxim de trenta (30) dies hàbils des de la seua presentació.  
e) Per a la seua aprovació, requerirà la presència en l'Assemblea de, com a mínim, el vint-i-cinc per cent (25 %) dels col·legiats i el vot afirmatiu de la mitat més un dels assistents a l'Assemblea. La votació serà secreta per mitjà de paperetes.  
f) Solament es podrà sotmetre cada càrrec unipersonal a dos mocions de censura en un mateix període de mandat.  
g) L'aprovació de la moció de censura comportarà el cessament del càrrec o càrrecs sotmesos a la moció.  
h) Si la moció de censura es dirigix contra el president i és acceptada per l'Assemblea, implicarà el seu cessament, i el vicepresident primer assumirà la presidència en funcions fins al final del mandat, una vegada ratificat per l'Assemblea General, en sessió extraordinària. El vicepresident segon no podrà exercir el càrrec de president en funcions.  
  
  
CAPÍTOL V  
La Junta Directiva  
  
Article 33. La Junta Directiva  
Una vegada finalitzat el procés electoral, es constituirà la Junta Directiva del Col·legi.  
La Junta Directiva és l'òrgan d'execució dels acords adoptats en l'Assemblea General i assumix totes les competències i atribucions de direcció, programació, gestió i administració del Col·legi per a la consecució dels seus fins, a més de les previstes en estos estatuts i en la legislació vigent i que no hagen sigut específicament atorgades per l'Assemblea General.  
La seua composició serà la regulada en els articles 12, 13 i 14 dels presents estatuts.  
La duració dels càrrecs i les causes del seu cessament estan regulats en l'article 28 dels presents estatuts.  
  
Article 34. Reunions del Ple i de la Comissió Permanent  
El Ple de la Junta Directiva es reunirà ordinàriament una vegada al trimestre, com a mínim, i extraordinàriament quan ho sol·licite el vint-i-cinc per cent (25 %) dels seus membres o quan les circumstàncies ho aconsellen, segons el parer de la Comissió Permanent o del president.  
Les convocatòries per a les reunions del Ple les farà la secretaria, previ mandat de la presidència, que fixarà l'orde del dia, amb huit dies d'antelació almenys. Es formularan per escrit i aniran acompanyades de l'orde del dia corresponent. El president tindrà facultat per a convocar, en qualsevol moment, amb caràcter d'urgència, el Ple, quan les circumstàncies així ho exigisquen. No podrà ser objecte de deliberació o acord cap assumpte que no figure inclòs en l'orde del dia, llevat que, estant presents tots els membres del Ple, acorden, amb el vot de la majoria, la urgència de l'assumpte i la seua inclusió.   
  
Perquè puguen adoptar-se vàlidament acords en primera convocatòria, serà requisit indispensable que concórrega la majoria dels membres que integra el Ple de la Junta. En segona convocatòria seran vàlids els acords adoptats per la majoria simple, siga quin siga el nombre d'assistents. En cas d'empat en la votació, decidirà amb vot de qualitat el president.  
Serà obligatòria l'assistència a les sessions. La falta no justificada a tres consecutives, o sis no consecutives en un any, s'entendrà com a renúncia al càrrec. La presidència podrà invitar als plens a qualsevol col·legiat, sense dret a vot.  
Dels acords adoptats, el secretari, o qui estatutàriament el substituïsca, n'alçarà acta que haurà de ser aprovada en la mateixa sessió o en la immediatament posterior. Una vegada aprovada l'acta serà firmada pel president.  
Corresponen al Ple totes les funcions que legalment o estatutàriament s'atribuïxen a la Junta Directiva com a òrgan de govern del Col·legi.  
La Comissió Permanent es reunirà, almenys, una vegada al mes, convocada per secretaria, previ mandat de la presidència, excepte en període vacacional, i amb major freqüència quan els assumptes ho requerisquen o ho sol·liciten per escrit tres dels seus membres.   
La convocatòria de la Comissió Permanent es cursarà amb quaranta-huit hores d'antelació, per escrit o per mitjà de comunicació telemàtica, i queda facultat el president per a convocar d'urgència. No podrà ser objecte de deliberació o acord cap assumpte que no figure inclòs en l'orde del dia, llevat que estant presents tots els membres de la Comissió Permanent acorden, amb el vot de la majoria, la urgència de l'assumpte i la seua inclusió.   
Els acords s'adoptaran i instrumentalitzaran de la forma prevista per als del Ple.  
Haurà de ser convocada a la Comissió Permanent qualsevol altre membre del Ple de la Junta Directiva quan hagen de tractar-se assumptes de la seua competència.   
Tant a les sessions del Ple com a les de la Comissió Permanent podrà ser convocada l'Assessoria Jurídica del Col·legi, que tindrà veu però no vot.  
Corresponen a la Comissió Permanent les funcions que expressament li delegue el Ple i les competències del Ple, quan per urgència o necessitat aconsellen el seu exercici immediat, donant-ne compte al Ple en la primera sessió que celebren.  
  
CAPÍTOL VI  
Dels càrrecs col·legials  
  
Article 35. Del president   
El president vetlarà pel compliment de les prescripcions reglamentàries i dels acords i disposicions de compliment obligatori que dicte el Consell General, el Consell Valencià, la Junta Directiva o altres òrgans de govern. Les disposicions adoptades en l'exercici de les seues funcions, segons les facultats que li conferixen els presents estatuts, hauran de ser acatades, sense perjuí de les reclamacions que contra estes siguen procedents.  
A més, li correspondran en l'àmbit provincial les comeses següents:  
  
a) Presidir totes les juntes generals, ordinàries i extraordinàries, i qualsevol reunió de col·legiats a què assistisca.  
b) Nomenar totes les comissions, a proposta de l'Assemblea, del Ple o de la Comissió Permanent, i presidir-les si ho considera convenient.  
  
c) Convocar, obrir, dirigir i alçar les sessions.  
d) Firmar les actes que li corresponga, després de ser aprovades.  
e) Demanar dels centres administratius corresponents les dades que necessite per a complir els acords de la Junta del Col·legi i il·lustrar-la en les seues deliberacions i resolucions.  
f) Autoritzar amb la seua firma el document que aprove la Junta Directiva com a justificant que el facultatiu està incorporat al Col·legi.  
g) Autoritzar els informes i comunicacions que es dirigisquen a les autoritats, corporacions, col·legiats o particulars.  
h) Firmar en nom del Col·legi de Metges de la Província de Castelló els contractes, convenis i qualssevol altres acords que se subscriguen amb tercers, amb l'autorització prèvia de la Junta Directiva.  
i) Autoritzar els comptes corrents bancaris, les imposicions que es facen i els xecs o altres instruments de pagament per a retirar quantitats, així com autoritzar els gastos i inversions que s'aproven en el pressupost per a la seua execució.  
j) Visar els certificats que expedisca el secretari del Col·legi.  
  
k) Vetlar amb el major interés per la bona conducta professional dels col·legiats i pel decor del Col·legi.  
El càrrec de president del Col·legi Oficial de Metges de la Província de Castelló serà exercit gratuïtament. No obstant això, en els pressupostos col·legials es fixaran les partides necessàries per a atendre decorosament els gastos de representació de la presidència del Col·legi.  
  
Article 36. Dels vicepresidents  
El vicepresident primer durà a terme totes aquelles funcions que li delegue el president, i assumirà les del president en cas d'absència, malaltia, abstenció o recusació, sense necessitat de justificació davant de tercers. Vacant la presidència, el vicepresident primer, prèvia ratificació de l'Assemblea General, exercirà la presidència, en funcions, fins a l'acabament del mandat.  
El que disposa este article, a excepció del que s'ha previst per al cas de la vacant de la presidència, és aplicable, si és el cas, als altres vicepresidents si n'hi ha.  
  
Article 37. Del secretari general.  
Independentment de les altres funcions que es deriven dels presents estatuts, de les disposicions vigents i de les ordes emanades de la presidència, correspon al secretari general:  
a) Redactar i dirigir els oficis de citació per a tots els actes del Col·legi, segons les ordes que reba del president i amb l'anticipació deguda.  
  
b) Redactar les actes de les assemblees generals i de les reunions que celebre la Junta Directiva, en Ple i en Comissió Permanent, amb expressió dels membres que hi assistisquen, cuidar que es copien, després d'aprovar-les, en el llibre corresponent i firmar-les amb el president.  
c) Portar els llibres necessaris per al millor i més ordenat servici, entre els quals ha d'haver-hi el llibre en què s'anoten les sancions que s'imposen als col·legiats, i les dates de la rehabilitació.  
d) Rebre totes les sol·licituds i comunicacions que es remeten al Col·legi o a la secretaria i donar-ne compte al president.  
e) Firmar amb el president el document que acredita que el metge està incorporat al Col·legi.  
f) Expedir els certificats que sol·liciten els interessats.  
g) Redactar la memòria anual, en les condicions previstes en els presents estatuts.  
h) Assumir la direcció dels servicis administratius i la direcció de tot el personal del Col·legi, executant per a això les decisions i mandats que, si és el cas, haja adoptat la Junta Directiva.  
i) Remetre, amb l'autorització del president, els informes i autoritzacions que es dirigisquen a autoritats, corporacions, col·legiats i particulars.  
El càrrec de secretari general serà retribuït amb una assignació la quantia de la qual acordarà la Junta Directiva i esta partida haurà de ser sotmesa a l'aprovació en l'Assemblea General dins dels corresponents pressupostos.  
  
Article 38. Del vicesecretari  
El vicesecretari, segons acorde la Junta Directiva, auxiliarà el secretari en el treball, i assumirà les seues funcions en cas de delegació, absència, malaltia, abstenció, recusació o vacant, sense necessitat de justificació davant de tercers.  
  
Article 39. Del tresorer comptador  
Corresponen al tresorer comptador les funcions següents:  
a) Disposar el que siga necessari perquè la comptabilitat del Col·legi de Metges de la Província de Castelló es porte pel sistema i d'acord amb les normes estatutàries i legals vigents.  
b) Firmar conjuntament amb el president tots i cada un dels gastos i inversions que, aprovats en el pressupost, s'executen en el Col·legi, així com els comptes corrents bancaris i imposicions que es facen, i lliurar a este efecte els xecs, transferències i la resta d'instruments de pagament per a retirar quantitats.  
c) Presentar anualment, dins del primer trimestre de cada any, al Ple de la Junta Directiva i a l'Assemblea General, per al seu examen i aprovació, si és el cas, la memòria econòmica, junt amb el balanç, el compte de resultats i la liquidació pressupostària, tancats a 31 de desembre de l'any anterior.  
d) Redactar i presentar anualment, dins de l'últim trimestre de cada any, al Ple de la Junta Directiva i a l'Assemblea General, per al seu examen i aprovació, si és el cas, el projecte de pressupost general d'ingressos i gastos previst per a l'any següent. De la mateixa manera i condicions presentarà els projectes de suplements de crèdit, llevat dels supòsits d'urgència i necessitat previstos en estos estatuts.  
  
e) Subscriure els balanços i estats financers que es deduïsquen de la comptabilitat.  
f) Controlar i supervisar les inversions, contractes i convenis, de contingut econòmic subscrits pel Col·legi, informant regularment la Junta Directiva de la seua marxa i resultats.  
Per a l'exercici d'estes funcions el tresorer podrà comptar, amb l'aprovació prèvia de la Junta Directiva, amb personal tècnic i administratiu i els mitjans materials que siguen necessaris.  
  
Article 40. De l'oficial major  
A les ordes directes del secretari general, correspondrà a l'oficial major la distribució del treball, el manteniment de la disciplina i la determinació del règim interior i totes les funcions que li siguen encomanades pel secretari general. El seu nomenament incumbix al president del Col·legi, amb l'acord previ del Ple, i de conformitat amb les disposicions legals aplicables a la naturalesa de les seues relacions amb l'Organització Mèdica Col·legial.  
  
Article 41. De les assessories  
El Col·legi podrà establir assessories jurídiques, fiscal o laboral o una altra que considere convenient per a emetre els informes o dictàmens que se sol·liciten.  
El funcionament de les mencionades assessories, en cada cas, serà assenyalat per la Junta Directiva col·legial.  
  
Article 42. De les vocalies col·legials  
Correspon als vocals col·legials exercir aquelles funcions que els siguen específiques i les assignades per la Junta Directiva.  
  
CAPÍTOL VII  
Vocalies col·legials  
  
Article 43. Vocalies o seccions col·legials  
Les seccions col·legials o vocalies representen i agrupen els col·legiats amb la mateixa modalitat i forma d'exercici professional, que participen d'una problemàtica comuna, així com els jubilats i metges col·legiats sense exercici professional.  
En el Col·legi de Metges de la Província de Castelló existiran les vocalies següents:  
- Metges en Formació i/o Postgrau.  
- Metges Jubilats.  
- Metges d'Hospitals.  
- Metges d'Atenció Primària Urbana.  
- Metges d'Atenció Primària Rural.  
- Medicina Privada per Compte Propi.  
- Medicina Privada per Compte d'Altri.  
- Metges d'Administracions Públiques.  
- Metges amb Ocupació Precària.  
- Vocalia de Formació, Docència i Investigació.  
· Metges en Formació i/o Postgrau:  
Formen part d'esta secció tots els metges que es troben cursant formació en les especialitats mèdiques oficials del Ministeri d'Educació i Ciència i/o que s'hagen llicenciat en els cinc últims anys:   
  
Metges en Formació via MIR.  
Metges llicenciats en els últims 5 anys.   
· Metges Jubilats  
Formen part d'esta secció tots els metges que es troben en esta situació administrativa i no exercisquen la professió.   
· Metges d'Hospitals  
Formen part d'esta secció tots els metges que presten els seus servicis professionals en el medi hospitalari, bé siga públic o privat:  
  
Metges hospitalaris: públics, privats, militars   
Metges d'urgència hospitalària   
· Metges d'Atenció Primària Urbana  
Formen part d'esta secció tots els metges que presten els seus servicis professionals en l'àmbit de l'atenció primària de salut, jerarquitzats o no, en municipis de més de 15.000 habitants:  
Metges de família, metges generals i de quota i zona   
Metges pediatres, estomatòlegs i ginecòlegs d'atenció primària   
  
Metges especialistes de quota i zona no jerarquitzats   
Metges d'urgència extrahospitalària   
· Metges d'Atenció Primària Rural  
Formen part d'esta secció tots els metges que presten els seus servicis professionals en l'àmbit de l'atenció primària de la salut, jerarquitzats o no, en municipis de menys de 15.000 habitants:  
Metges de família, metges generals i de quota i zona   
Metges d'urgència extrahospitalària   
Metges pediatres, estomatòlegs i ginecòlegs d'atenció primària   
  
Metges especialistes de quota i zona no jerarquitzats   
· Medicina Privada per Compte Propi  
Formen part d'esta secció tots els metges que presten els seus servicis professionals en l'àmbit privat, per compte propi, de forma autònoma o com a arrendament de servicis a altres entitats o empreses. A tots se'ls considera metges empresaris per les característiques de la seua activitat i responsabilitats que assumixen en l'exercici de la seua professió:  
Metges amb consulta privada i assistència lliure en qualsevol forma d'exercici professional.  
Metges d'entitats d'assegurança lliure de reembossament.   
Metges de companyies asseguradores, entitats d'assegurança lliure, mutualitats i/o entitats col·laboradores de la Seguretat Social.  
Metges d'altres entitats o empreses amb contracte lliure o en arrendament de servicis.   
Metges amb activitat ambulatòria, hospitalària i mixta  
· Medicina Privada per Compte d'Altri  
Formen part d'esta secció tots els metges que presten els seus servicis professionals, per compte d'altri, en entitats, institucions, empreses o administracions privades, i que no depenguen directament del sistema públic de prestació de servicis sanitaris:   
Metges de companyies asseguradores, amb contracte d'arrendament de servicis.  
Metges amb contractes laborals de qualsevol tipus amb terceres empreses o organismes privats o públics.   
Metges de mútues patronals d'accidents de treball amb contracte laboral.   
Metges de mútues de prevenció de riscos laborals o empreses amb contracte laboral.   
Metges col·legiats no exercents.   
· Metges d'Administracions Públiques  
Formen part d'esta secció tots els metges que presten els seus servicis professionals per compte d'altri en entitats, institucions o administracions públiques, i que no depenguen directament del sistema públic de prestació de servicis sanitaris:  
Metges de salut escolar   
Metges de presons   
Metges forenses   
Metges dependents de diputacions, ajuntaments i servicis socials i/o adscrits a servicis de salut mental, drogodependències, geriàtrics, etc.   
  
Metges militars o dels cossos de seguretat de l'Estat, autonòmics o municipals   
Metges de salut pública   
Metges professors de la universitat pública   
Metges d'Inspecció de Treball   
Metges inspectors de l'INSS   
Metges amb càrrecs de gestió i administració   
· Metges amb Ocupació Precària  
Formen part d'esta secció tots els metges que es troben inscrits en les borses de treball dels col·legis de metges, de l'Administració sanitària, en situació d'interinitat o amb contractes temporals:   
  
Metges amb contractes inestables   
Metges en promoció d'ocupació   
Metges en expectativa d'ocupació   
· Vocalia de Formació, Docència i Investigació  
Esta vocalia s'encarregarà especialment de les relacions del Col·legi de Metges de la Província de Castelló amb les institucions acadèmiques i/o científiques i universitàries, així com de la formació, investigació, desenrotllament dels col·legiats o futurs col·legiats, i, en general, de la ciència mèdica.  
Les vocalies col·legials estaran a càrrec d'un vocal. La seua missió consistirà en els assumptes de la seua àrea i especialitat i elevar estudis i propostes dels problemes de la seua competència, tant a la Junta Directiva com a l'Assemblea General, que al seu torn podrà delegar en les vocalies la gestió o promoció d'assumptes relacionats amb estes. Les vocalies donaran compte de tot allò que s'ha tractat en les reunions de la seua vocalia a la Junta Directiva i les seues respectives propostes i decisions hauran de ser aprovades per la Junta Directiva. Per acord de la Junta Directiva, a proposta de la vocalia corresponent, es podran crear els grups de treball que es consideren necessaris per al seu bon funcionament.  
Els vocals formaran part de totes les comissions negociadores constituïdes per la Junta Directiva que es puguen establir per a tractar problemes d'àmbit de la seua vocalia. Podran reunir-se les vegades que consideren oportú en la seu col·legial, comunicant-ho al president amb una antelació mínima de quaranta-huit hores, per a tractar temes de la seua vocalia.  
El nombre, denominació i definició, funcions i contingut de les vocalies col·legials podran ser modificats totalment o parcialment per acord de l'Assemblea General a proposta de la Junta Directiva.   
  
CAPÍTOL VIII  
Comissions col·legials. Comissió Deontològica  
  
Article 44. De la Comissió Deontològica  
Es crea la Comissió Deontològica del Col·legi de Metges de la Província de Castelló els nomenaments de la qual els efectuarà la Junta Directiva.  
Esta comissió estarà constituïda per quatre membres, president, vicepresident i dos vocals.  
Per a poder ser membre de la Comissió, obligatòriament hauran de reunir les condicions següents:  
- Tindre, com a mínim, tres anys de col·legiació.  
- No estar incursos en prohibició o incapacitat legal o estatutària.  
- No haver sigut sancionats per falta greu o molt greu.  
- No ser membre de la Junta Directiva.  
En cas de pèrdua d'alguna d'estes condicions, el Ple de la Junta Directiva cessarà el membre de la comissió afectat.  
El nomenament l'efectuarà la Junta Directiva, per períodes de quatre anys, a proposta de la Comissió Permanent i serà ratificat per l'Assemblea General. La Comissió elegirà, d'entre els seus membres, un president i un secretari.  
Els acords s'adoptaran per majoria, tenint el president, en cas d'empat, vot de qualitat. De les seues deliberacions i acords se n'alçarà la corresponent acta.  
La Comissió estarà assessorada per un lletrat o lletrats de l'Assessoria Jurídica del Col·legi, quan així ho sol·licite, amb veu però sense vot.  
Són funcions de la Comissió Deontològica:  
a) Assessorar la Junta Directiva, quan esta ho sol·licite, en totes les qüestions i assumptes relacionats amb matèries de la seua competència.  
b) En totes les qüestions estrictament ètiques, valorarà l'existència o no de transgressions de les normes deontològiques, i haurà de dictaminar preceptivament abans que la Junta Directiva adopte una decisió respecte d'això.  
c) Informar, amb caràcter previ i reservat, en tots els procediments de tipus disciplinari, elevant la proposta que considere oportuna.  
  
d) Assessorar el Ple de la Junta Directiva sobre matèries de publicitat mèdica i, en general, sobre els casos de competència deslleial.  
e) Col·laborar en la creació, si és el cas, d'un codi deontològic d'aplicació en l'àmbit de la Comunitat Valenciana, el treball o projecte de la qual serà traslladat per la Junta Directiva a l'Assemblea General per a la seua aprovació.  
f) Promoure accions encaminades a la millora en l'exercici de la professió en matèries d'ètica i deontologia.   
La Comissió Deontològica entregarà a la Junta Directiva els seus dictàmens i informes sobre totes les denúncies i qüestions que li siguen presentades, en un termini màxim de tres mesos, prorrogables, per causa justificada, a sol·licitud de la mateixa comissió, fins a un màxim de deu mesos.  
Els presidents de les comissions de Bioètica Assistencial dels Hospitals formaran un comité assessor, no vinculant, de la Comissió Deontològica.  
  
Article 45. Comissions i grups de treball  
El Ple de la Junta Directiva podrà acordar la constitució de totes les comissions i grups de treball que considere convenients per al millor funcionament del Col·legi i un més adequat servici dels interessos col·legials.  
  
CAPÍTOL IX  
Juntes comarcals  
  
Article 46. Juntes comarcals  
El Col·legi de Metges de la Província de Castelló podrà dividir el seu àmbit territorial en comarques.   
El seu nombre i denominació s'establiran per acord de l'Assemblea General a proposta de la Junta Directiva. Per a la composició de cada comarca es tindran molt en compte tots aquells factors que aconsellen l'assenyalament dels límits de la demarcació que es duga a terme.  
  
Les demarcacions que s'establisquen tindran vigència, com a mínim, de quatre anys. Al final del termini mencionat, si es creu oportú, el Ple de la Junta Directiva del Col·legi, o bé prèvia petició a esta, o bé per la majoria dels presidents de les juntes comarcals, podrà proposar a l'Assemblea General la remodelació dels límits que definixen les mencionades juntes comarcals.  
La junta comarcal estarà formada per:  
Un president  
Un vocal primer que farà de vicepresident.  
Un vocal segon que farà de secretari.  
La junta comarcal serà elegida pels col·legiats residents en la corresponent comarca, per mitjà de sufragi universal, secret i directe, i el seu mandat serà de quatre anys, i podran ser reelegits, amb limitació de dos mandats consecutius, com a màxim, per al mateix càrrec. Es presentaran separadament les candidatures a presidència i vocalies. Resultaran elegits vocals primer i segon els qui obtinguen el nombre més gran de vots i el següent.  
Serà facultat del Ple de la Junta Directiva del Col·legi de Metges de la Província de Castelló la proclamació de candidats a la junta comarcal, el nomenament dels membres de la mesa electoral, així com la resolució de les impugnacions que es formulen i la proclamació de candidats electes.  
Les eleccions se celebraran en la respectiva capçalera de comarca, llevat que la junta comarcal sol·licite a la Junta Directiva que es porten a efecte en la seu del Col·legi, i la documentació electoral serà facilitada per la secretaria del Col·legi.  
Seran aplicables a l'elecció de les juntes comarcals les normes reguladores de l'elecció de la Junta Directiva, amb les excepcions establides en este capítol.  
Les juntes comarcals actuaran com a assessores de la Junta Directiva i exerciran les funcions d'orde executiu que esta els delegue. Hauran de reunir-se, obligatòriament, una vegada cada trimestre, sempre que la convoque el seu president o quan ho sol·liciten dos terços dels col·legiats de la demarcació, i remetran una còpia de l'acta de la sessió al Col·legi.  
Les juntes comarcals estendran el seu àmbit d'actuació i competències a la corresponent comarca i serà la seua seu la població que tinga la consideració de cap de comarca.  
Redactaran els estatuts particulars de la comarca els quals no podran estar en contraposició amb els Estatuts particulars del Col·legi ni amb els Estatuts Generals de l'Organització Mèdica Col·legial.  
  
  
  
TÍTOL III  
De la col·legiació  
  
CAPÍTOL I  
De la col·legiació  
  
Article 47. Obligatorietat de la col·legiació  
Serà requisit indispensable per a l'exercici de la professió mèdica, en qualsevol de les seues modalitats, tant pública, com privada, la incorporació al Col·legi Oficial de Metges de la Província de Castelló, quan l'exercici de la professió es realitze dins del seu àmbit territorial i hi tinga establit el seu domicili professional únic o principal.  
  
A este efecte es considerarà com a exercici professional la prestació de servicis mèdics en les seues distintes modalitats, encara que no es practique l'exercici privat o no es tinguen instal·lacions.   
De la mateixa manera serà obligatòria la prèvia inscripció en el Col·legi Oficial de Metges de la Província de Castelló per a qui exercisca un càrrec o lloc de treball en què es requerisca obligatòriament per al seu exercici el títol de llicenciat o doctor en Medicina i Cirurgia o el grau de Medicina, o exigisca la supervisió o el control d'actes mèdics.  
  
De qualsevol modificació, alta o baixa, se'n donarà compte al Consell General de Col·legis Oficials de Metges, en un termini màxim de trenta dies.  
En els supòsits d'exercici professional en territori diferent del de col·legiació, a l'efecte d'exercir les competències d'ordenació i potestat disciplinària corresponents al col·legi de metges del territori en què s'exercisca l'activitat professional, en benefici dels consumidors i usuaris, s'utilitzaran els oportuns mecanismes de comunicació i els sistemes de cooperació administrativa entre autoritats competents previstos en la Llei 17/2009, de 23 de novembre, sobre el lliure accés a les activitats de servicis i el seu exercici. Les sancions imposades, si és el cas, pel col·legi del territori en què s'exercisca l'activitat professional produiran efectes en tot el territori espanyol.  
  
En el cas de desplaçament temporal d'un professional d'un altre estat membre de la Unió Europea, caldrà ajustar-se al que disposa la normativa vigent en aplicació del dret comunitari relativa al reconeixement de qualificacions.  
Les activitats professionals mèdiques podran ser desenrotllades, en els termes previstos legalment, pels metges a títol personal o de forma col·lectiva a través de societats professionals.  
En la pàgina web del Col·legi de Metges de la Província de Castelló es publicaran els llistats de col·legiats que siguen necessaris per a l'ordenació de la professió i l'evitació de l'intrusisme.  
  
Article 48. Sobre obligatorietat de col·legiació de les societats professionals  
De conformitat amb el que preveu la legislació vigent en matèria de societats professionals ?Llei 2/2007 de 15 de març, de Societats Professionals?, estes han d'inscriure's en el Col·legi de Metges de la Província de Castelló quan tinguen per objecte social l'exercici de la medicina i el seu domicili social estiga inclòs en l'àmbit territorial del Col·legi, prèvia inscripció en el Registre Mercantil.  
A este efecte, les societats inscrites hauran de pagar les quotes d'entrada, les ordinàries i les extraordinàries en la quantitat i forma que determine l'Assemblea General.  
Les societats professionals només estaran sotmeses al règim de drets i obligacions que s'establixen en els presents estatuts, respecte dels col·legiats, en allò que els siga aplicable per imperatiu de la Llei de Societats Professionals i així ho dispose l'Assemblea General.  
  
Les societats professionals estaran sotmeses al control deontològic i al règim disciplinari previst en els presents estatuts. El Col·legi de Metges de la Província de Castelló exercirà sobre estes les competències que l'ordenament jurídic li atorga sobre la professió mèdica.  
  
El Col·legi de Metges de la Província de Castelló comunicarà al Registre Mercantil qualsevol incidència que es produïsca després de la constitució de la societat professional que impedisca l'exercici professional a qualsevol dels seus socis col·legiats.  
Article 49. Registre de Societats Professionals  
Es constituïx en la seu del Col·legi Oficial de Metges de la Província de Castelló el Registre de Societats Professionals, en el qual s'integraran aquelles societats constituïdes o adaptades d'acord amb la Llei 2/2007, de 15 de març.  
Les dades que han d'incorporar-se al registre, segons l'article 8.2 de l'esmentada Llei 2/2007 són les següents:  
a) Denominació o raó social i domicili de la societat.  
b) Data i ressenya identificativa de l'escriptura pública de constitució i el notari autoritzant; i duració de la societat si s'ha constituït per un temps determinat.  
c) L'activitat o activitats professionals que constituïxen l'objecte social.  
d) Identificació dels socis professionals i no professionals, i en relació amb aquells, número de col·legiat i col·legi professional de pertinença.  
e) Identificació de les persones que s'encarreguen de l'administració i representació, expressant la condició de soci professional o no professional de cada una.  
Per a la pràctica de la inscripció en el Registre de Societats Professionals del Col·legi de Metges de la Província de Castelló, s'haurà d'aportar còpia autoritzada de l'escriptura pública de constitució, degudament inscrita en el Registre Mercantil.  
Igualment s'hauran d'inscriure en el Registre de Societats Professionals del Col·legi de Metges de la Província de Castelló els canvis de socis i d'administradors o òrgan d'administració, si és el cas, o qualssevol modificacions del contracte social de la societat professional inscrita, prèvia modificació, si és el cas, de l'escriptura pública i inscripció en el registre mercantil corresponent. S'hi inscriuran, també, qualsevol transmissió de la propietat de les accions, participacions socials, quotes o qualsevol constitució, modificació o extinció de drets reals o personals sobre les societats, amb indicació del nom i circumstàncies personals i professionals de les parts de l'operació de què es tracte.  
  
El Col·legi remetrà, segons el règim que s'establisca, les inscripcions practicades en el Registre de Societats Professionals al Ministeri de Justícia i a l'òrgan competent de la comunitat autònoma.  
  
Article 50. Sol·licitud de col·legiació  
Per a ser admés en el Col·legi Oficial de Metges de la Província de Castelló s'acompanyarà a la sol·licitud el corresponent títol professional, original, de llicenciat en Medicina i Cirurgia o grau de Medicina oficialment expedit o homologat pel ministeri competent en titulacions i homologacions universitàries, o testimoni notarial, fotocòpia de DNI, o de document equivalent i tots els altres documents o requisits que considere necessaris el Col·legi. Així mateix, el sol·licitant haurà d'acreditar el pagament de la quota col·legial d'entrada.  
  
Quan el sol·licitant procedisca d'un altre col·legi haurà de presentar, a més, el certificat de baixa lliurat pel col·legi d'origen, utilitzant el model establit a este efecte, on s'expresse si està al corrent de pagament de les quotes col·legials i s'acredite que no està inhabilitat, temporalment o definitivament, per a l'exercici de la professió. Els metges estrangers hauran de presentar certificat de no estar inhabilitats, en el seu país de procedència, per a l'exercici professional.  
Entregarà una declaració jurada de no estar incurs en cap de les causes d'incompatibilitat previstes en les lleis per a l'exercici de la professió i no tindre antecedents penals que l'inhabiliten per a l'exercici professional.  
El sol·licitant farà constar el lloc on exercirà la professió mèdica i en quina modalitat. Haurà d'aportar els títols d'especialista oficialment expedits o homologats pel ministeri competent en titulacions i homologacions universitàries si exercix com a metge especialista.  
  
Igualment haurà de presentar una declaració firmada d'haver sigut informat dels drets i obligacions dels col·legiats que figuren en estos estatuts.  
La Junta Directiva acordarà, dins del termini màxim d'un mes des de la sol·licitud, el que considere pertinent sobre la sol·licitud d'inscripció, i en este termini farà les comprovacions que crega necessàries i podrà demanar al sol·licitant documents i aclariments complementaris.  
Quan el metge, per ser acabat de graduar, no haja obtingut encara el títol de llicenciat en Medicina i Cirurgia, haurà d'aportar un certificat o rebut de la universitat corresponent que acredite haver efectuat el depòsit corresponent per a l'expedició del títol, per al seu registre i constància en el seu expedient de sol·licitud. En estos casos la Junta Directiva podrà concedir una col·legiació transitòria o provisional fins a que aporte el corresponent títol, moment en què la col·legiació passa a ser definitiva.  
Per a la col·legiació de metges estrangers caldrà ajustar-se al que determinen les disposicions vigents. A més, de conformitat amb el que disposen la Directiva 2005/36/CE, la Llei bàsica reguladora de l'autonomia del pacient i el Codi d'Ètica i Deontologia Mèdica, el metge haurà de posseir, segons el parer de la Junta Directiva, els coneixements lingüístics necessaris per a l'exercici de la professió en l'àmbit territorial del Col·legi de Metges de la Província de Castelló, a fi de garantir suficientment, entre altres, el dret d'informació del pacient.  
  
  
Article 51. Denegació de col·legiació i recursos  
La sol·licitud de col·legiació podrà ser denegada quan el sol·licitant incórrega en algun dels supòsits següents:  
a) Quan els documents presentats amb la sol·licitud d'ingrés en el Col·legi siguen insuficients o oferisquen dubtes sobre la seua legitimitat, i no s'hagen completat o esmenat en el termini assenyalat a este efecte, o quan el sol·licitant haja falsejat les dades i documents necessaris per a la seua col·legiació.  
b) Quan el sol·licitant no acredite estar al corrent en el pagament de les quotes en el col·legi d'origen.  
c) Quan en el moment de la sol·licitud es trobe complint una condemna per sentència judicial ferma que l'inhabilite per a l'exercici professional; o complida ja la condemna, no es trobe rehabilitat per a l'exercici.  
d) Quan haja sigut expulsat d'un altre col·legi i encara no haja sigut rehabilitat.  
e) Quan al formular la sol·licitud es trobe en situació de suspensió en l'exercici professional, en virtut de correcció disciplinària imposada pels òrgans competents d'un altre col·legi, consell autonòmic o organització mèdica col·legial.  
Una vegada instruït l'expedient, se sotmetrà a la decisió de la primera Junta Directiva que tinga lloc, la qual, mitjançant una resolució, acceptarà o denegarà de forma motivada la sol·licitud.  
La resolució serà notificada a l'interessat en el termini de deu dies hàbils en la forma prevista en la Llei de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener, expressant, en cas de ser denegatori l'acord, els seus fonaments i els recursos de què és susceptible.  
Transcorreguts tres mesos des de la sol·licitud de col·legiació sense haver-se comunicat la resolució a l'interessat, la seua petició haurà d'entendre's desestimada.  
Dins del termini del mes següent a la recepció de la notificació de l'acord denegatori, o des de l'expiració del termini del punt anterior, l'interessat podrà formular recurs d'alçada davant del Consell de Col·legis de Metges Valencians.  
Contra l'acord denegatori del Consell l'interessat podrà recórrer davant de la jurisdicció contenciosa administrativa.  
  
Article 52. Tràmits posteriors a l'admissió  
Admés el sol·licitant en el Col·legi de Metges de la Província de Castelló, se li expedirà la targeta d'identitat corresponent, i es donarà compte de la seua inscripció al Consell General de Col·legis Oficials de Metges, en el model de fitxa normalitzada que estiga establit.  
S'obrirà un expedient per al seu arxivament documental i en què es consignaran els seus antecedents i actuació professional. El col·legiat estarà obligat a facilitar en tot moment les dades necessàries per a mantindre actualitzats estos antecedents, així com comunicar al Col·legi qualsevol canvi.  
  
Article 53. Sancions per no-col·legiació  
El metge que exercisca habitualment la professió en l'àmbit territorial del Col·legi de Metges de la Província de Castelló sense estar incorporat degudament a este col·legi incorrerà en falta, i serà sancionat d'acord amb el que disposa el procediment disciplinari previst en els presents estatuts. La mateixa responsabilitat tindrà la societat professional que tinga el seu domicili a la província de Castelló i no figure inscrita en el corresponent registre col·legial.  
Si el sancionat continua sense col·legiar-se, se li prohibirà l'exercici professional, comunicant-ho a les autoritats sanitàries, governatives, col·legials i a les entitats asseguradores. Així mateix es publicarà la prohibició en la premsa professional respectiva, donant-ne compte al Consell General de Col·legis Oficials de Metges, a fi que este últim adopte, si és el cas, les mesures excepcionals pertinents per al rigorós compliment d'esta obligació.  
Els gastos ocasionats per les actuacions esmentades seran per compte de l'interessat.  
  
Article 54. Classes de col·legiats. Competència i normes generals  
Classificació. Als fins d'estos estatuts, els col·legiats es classificaran en:  
a) Col·legiats en exercici.  
b) Col·legiats no exercents.  
c) Col·legiats honorífics.  
d) Col·legiats d'honor.  
Seran col·legiats en exercici tots els que practiquen la medicina en qualsevol de les seues diverses modalitats.  
Seran col·legiats no exercents aquells metges que, desitjant pertànyer voluntàriament al Col·legi de Metges de la Província de Castelló, no exercisquen la professió.  
Seran col·legiats honorífics els metges que, estant col·legiats, hagen complit els setanta anys d'edat i els que, sense haver-los complit, es troben en situació d'invalidesa o incapacitat física total per a l'exercici de la professió, o bé per jubilació anticipada, sempre que en estos casos porten un mínim de vint-i-cinc anys de col·legiació i no continuen en l'exercici actiu de la professió mèdica de forma remunerada, que s'haurà d'acreditar documentalment.  
Per a accedir a la condició de col·legiat honorífic serà requisit indispensable trobar-se al corrent en el pagament de les quotes col·legials i obtindre acord de la Junta Directiva respecte d'això.  
Els col·legiats honorífics estan exempts del pagament de quotes col·legials.  
Seran col·legiats d'honor aquelles persones físiques o jurídiques, espanyoles o estrangeres, metges o no, que hagen realitzat una labor rellevant i meritòria en relació amb la professió mèdica. Esta categoria serà purament honorífica i per a la concessió caldrà ajustar-se al que disposa el punt tercer d'este precepte.  
  
CAPÍTOL II  
Drets i deures dels col·legiats. Prohibicions  
  
Article 55. Drets dels col·legiats   
Els col·legiats tindran els drets següents:  
a) Exercir la seua activitat professional mèdica amb absoluta llibertat i independència, tenint com a guia de la seua actuació el servici a la societat i, en especial, l'atenció de la salut dels ciutadans, sense mes limitacions que el compliment de les lleis i els Estatuts col·legials, i podran a este efecte obtindre del Col·legi de Metges de la Província de Castelló i de l'Organització Mèdica Col·legial la protecció de la seua lícita llibertat d'actuació, davall l'empara de la Constitució.  
b) Participar en la gestió corporativa i, per tant, exercir el dret de petició, el de vot, i l'accés als càrrecs directius, d'acord amb els procediments, requisits i condicions establits en els presents estatuts.  
  
c) Ser defesos pel col·legi quan siguen vexats o perseguits amb motiu de l'exercici professional.  
d) Ser representats i recolzats pel Col·legi i la seua assessoria jurídica, prèvia sol·licitud a la Junta Directiva, quan necessiten presentar reclamacions fundades, relatives a la professió, a les autoritats, tribunals, entitats públiques o privades i en totes les divergències que sorgisquen en ocasió de l'exercici professional, i seran a càrrec del col·legiat sol·licitant els gastos i costes jurídiques que el procediment ocasione, excepte decisió contrària de la Junta Directiva.  
e) No ser limitat en l'exercici professional, llevat que este no es desenrotlle dins del marc deontològic o per incompliment de les normes que este estatut regula o la legislació vigent.  
f) No suportar altres càrregues corporatives que les assenyalades per les lleis, els presents estatuts i les vàlidament acordades.  
g) Rebre gratuïtament les publicacions i circulars que emeta el Col·legi.  
h) Tindre accés als registres d'actes de les assemblees generals i juntes directives aprovades i a la comptabilitat en general, en presència d'un membre de la Junta Directiva, però no podrà traure cap document ni fotocòpia del Col·legi.  
i) Que li siga expedit certificat sobre els fets i circumstàncies del seu exercici professional de què tinga constància documentada el Col·legi de Metges de la Província de Castelló.  
j) Ser rebut pel president i la resta de membres de la Junta Directiva.  
  
k) Exercir, sempre que s'estiga al corrent de les quotes col·legials, i pel sol fet d'estar col·legiat, la condició d'assegurat en les pòlisses que puga subscriure el Col·legi.  
l) La responsabilitat i llibertat professional del metge el faculta per a exercir el seu dret a l'objecció de consciència. En cap cas un pacient quedarà privat d'assistència mèdica a causa de les seues conviccions personals.  
m) En general, el col·legiat té dret a utilitzar els servicis col·legials en règim d'assessorament que, en cada moment, preste el Col·legi als seus col·legiats.  
Les societats professionals tindran els mateixos drets, excepte els drets polítics assenyalats en la lletra b, o els que siguen inherents a la persona física.  
  
Article 56. Deures dels col·legiats.  
Els col·legiats tindran els deures següents:  
a) Actuar de conformitat amb els principis i contingut del Codi d'Ètica i Deontologia Mèdica i la legalitat vigent.  
b) Exercir la professió procurant en tot moment realitzar amb la màxima eficàcia les tasques sanitàries i assistencials que li siguen pròpies, esforçant-se per oferir una elevada qualitat en les seues actuacions professionals, per mitjà d'una formació permanent que actualitze els seus coneixements.  
c) Deure de secret professional, d'acord amb les lleis i reglaments vigents.  
d) Complir el que disposen els presents estatuts, així com les decisions o acords adoptats per la Junta Directiva, excepte quan es tracte d'acords nuls de ple dret, cas en què hauran d'exposar al Col·legi, per escrit, els motius de la seua actitud.  
e) Portar amb la màxima lleialtat les relacions amb el Col·legi i amb els altres col·legiats, comunicant a aquell qualsevol vexació o atropell a un company en l'exercici professional de què tinguen notícia.  
f) Comunicar al Col·legi els càrrecs que ocupen en relació amb la seua professió i especialitats que exercisquen amb el seu títol corresponent, a l'efecte que conste en els seus expedients personals.  
g) Participar igualment els canvis de residència i domiciliació bancària per a pagament de les quotes col·legials i totes les dades que siguen necessàries per a mantindre actualitzat el seu expedient personal.  
h) Assistir a les assemblees generals.  
i) Observar les prescripcions del Codi d'Ètica i Deontologia Mèdica per a la publicació de notícies o actuacions mèdiques a difondre per qualsevol mitjà.  
j) Complir qualsevol requeriment que li faça el Col·legi i, específicament, prestar suport i formar part de les comissions o servicis a què siga incorporat.  
k) Tramitar a través del Col·legi de Metges de la Província de Castelló, que li donarà curs amb el preceptiu informe, tota petició o reclamació que haja de formular al Consell General de Col·legis Oficials de Metges.   
l) Comunicar al Col·legi qualsevol acte d'intrusisme professional o actuació irregular que conega.  
m) Estar al corrent en el pagament de les quotes col·legials.  
Les societats professionals hauran de complir amb els deures anteriorment referits en allò que els puguen ser aplicables, a més de l'obligació de complir amb el que específicament establix la seua legislació reguladora, especialment quant a comunicacions als registres i al Col·legi, incompatibilitats, etc. Hauran de tindre coberta, per mitjà de la subscripció d'una assegurança suficient, la responsabilitat civil de la societat en l'exercici de les activitats que constituïsquen el seu objecte social.  
  
Article 57. Prohibicions  
A més de les prohibicions contingudes en el Codi d'Ètica i Deontologia Mèdica, d'obligada observança, tot col·legiat s'abstindrà de:  
  
a) Garantir l'eficàcia de procediments curatius o de mitjans personals que no hagen sigut prèviament contrastats per entitats cientificomèdiques de reconegut prestigi.  
b) Tolerar o encobrir a qui, havent d'estar col·legiat en el Col·legi de Metges de Castelló, tracte, sense estar-ho, d'exercir la professió en el seu àmbit territorial.  
c) Emprar fórmules, signes o llenguatges convencionals en les seues receptes, així com utilitzar estes si porten impresos noms de preparats farmacèutics, títols de cases productores o qualsevol altra indicació que puga servir d'anunci, sempre que tal actuació estiga dirigida al benefici propi.  
d) Acordar amb qualsevol altra persona o entitat aconseguir fins utilitaris que siguen il·lícits o atemptatoris contra la correcció professional.  
e) Emprar reclutadors de clients, atraure cap a ells malalts d'un altre metge o realitzar qualsevol actuació que supose una competència deslleial.  
f) Vendre als pacients, utilitzant la seua condició de metge, drogues, herbes medicinals, productes farmacèutics o especialitats pròpies.  
g) Prestar-se que el seu nom figure com a director facultatiu o assessor de centres de curació, indústries o empreses relacionades amb la medicina, que no dirigisca o assessore personalment o que no s'ajusten a les lleis vigents i al Codi d'Ètica i Deontologia Mèdica.  
h) Acceptar remuneracions o beneficis directes o indirectes, en qualsevol forma, d'empreses farmacèutiques, ortopèdies, balnearis, societats d'aigües minerals o medicinals, òptiques, etc., en concepte de comissió, com a propagandista o com a proveïdor de clients, o per altres motius que no siguen de treball encomanats de conformitat amb les normes vigents.  
i) Emprar, per al tractament dels seus malalts, mitjans no controlats científicament i simular o fingir l'aplicació d'elements diagnòstics i terapèutics.  
j) Compartir els honoraris mèdics sense coneixement de qui els abona, o percebre'ls per actes no realitzats i, en general, realitzar qualsevol acte o pràctica dicotòmica.  
k) Exercir la professió, en qualsevol de les seues modalitats, en l'àmbit territorial del Col·legi de Metges de la Província de Castelló sense estar inscrits en este col·legi, quan, d'acord amb els presents estatuts, hagen d'estar-ho.  
l) Desviar els malalts de les consultes públiques de qualsevol índole cap a la seua consulta particular, amb fins interessats.  
m) Exercir la medicina quan s'evidencien manifestament alteracions orgàniques, psíquiques o hàbits tòxics que l'incapaciten per al dit exercici, previ reconeixement mèdic pertinent.  
n) Realitzar publicitat enganyosa i deslleial relacionada amb la salut que atempte contra la legislació vigent en la matèria.  
o) Realitzar activitats professionals incompatibles segons el que preveu i disposa la legislació vigent.  
  
CAPÍTOL III  
Divergències entre col·legiats. Pèrdua de la condició de col·legiat  
  
Article 58. Divergències entre col·legiats  
Les diferències de caràcter professional que puguen sorgir entre col·legiats, amb la sol·licitud prèvia dels interessats, seran sotmeses a l'examen i posterior resolució de la Junta Directiva del Col·legi de Metges de la Província de Castelló, amb un informe previ de la Comissió Deontològica, o, si és el cas, al Consell General de Col·legis Oficials de Metges si es tracta de diferències mantingudes amb un altre o altres col·legiats pertanyents a un altre col·legi oficial de metges que no pertanguen a la Comunitat Valenciana.  
En cas que un o més dels professionals implicats pertanguen a la Junta Directiva, o que els col·legiats pertanguen a col·legis distints i inclosos en l'àmbit territorial de la Comunitat Valenciana, l'òrgan competent per al seu coneixement serà el Consell de Col·legis de Metges Valencians.  
  
Article 59. Pèrdua de la condició de col·legiat  
La condició de col·legiat es perd per:  
a) Mort del col·legiat.  
b) Baixa voluntària comunicada per escrit i autoritzada per la Junta Directiva.  
c) Pèrdua dels requisits per a la col·legiació, comprovat per mitjà d'expedient amb audiència a l'interessat.  
d) Expulsió del Col·legi, acordada en expedient disciplinari ferm.  
  
e) Condemna judicial ferma que comporte l'accessòria d'inhabilitació per a l'exercici de la professió.  
f) Per impagament reiterat de quotes, previ requeriment a este efecte.  
La pèrdua de la condició de col·legiat no alliberarà l'interessat del compliment de les obligacions vençudes, ni del pagament de les quotes ordinàries i extraordinàries imposades abans que la baixa tinga lloc.  
Les sol·licituds de baixa seran resoltes per la Junta Directiva en un temps prudencial.  
Quan un col·legiat veja alterada la modalitat d'exercici professional que exercix, haurà de sol·licitar de la Junta Directiva autorització per a exercir en la nova modalitat professional, aportant els títols civils, laborals o administratius que, en cada cas, justifiquen el referit canvi.  
  
La Junta Directiva del Col·legi donarà la seua aprovació quan l'interessat complisca amb els requisits de col·legiació per a la modalitat professional de què es tracte i procedirà a registrar el col·legiat en la secció corresponent.  
Contra les resolucions de la Junta Directiva, podrà interposar-se recurs davant del Consell de Col·legis de Metges Valencians.  
  
  
TÍTOL IV  
Del règim econòmic i financer  
  
CAPÍTOL I  
Competències  
  
Article 60. Competències  
El Col·legi de Metges de la Província de Castelló és autònom en la gestió i administració dels seus béns, amb total independència del Consell General, sense perjuí que ha de contribuir al pressupost d'este últim en la proporció que en cada moment es determine segons les disposicions legals i estatutàries vigents.  
  
CAPÍTOL II  
Pressupost  
  
Article 61. Confecció i liquidació de pressupostos del Col·legi de Metges de Castelló  
El Col·legi de Metges de la Província de Castelló confeccionarà anualment el projecte de pressupost dels seus ingressos i gastos i d'inversions. La Junta Directiva haurà de presentar-lo, durant l'últim trimestre de cada any, a l'aprovació de l'Assemblea General.  
En el cas que no siga aprovat el projecte de pressupostos així presentat, es consideraran automàticament prorrogats els pressupostos de l'exercici anterior, fins a l'aprovació d'uns nous pressupostos.  
  
Així mateix, dins del primer trimestre de cada any, la Junta Directiva haurà de presentar en l'Assemblea General el balanç, el compte de resultats i la liquidació pressupostària, tancats a 31 de desembre de l'any anterior, per a la seua aprovació o rebuig. Prèviament el dit balanç, acompanyat dels justificants d'ingressos i gastos efectuats, haurà quedat a disposició de qualsevol col·legiat que ho requerisca.  
  
Article 62. Seguiment del compliment del pressupost  
Els comptes del Col·legi de Metges de la Província de Castelló, així com el compliment del pressupostos i les seues possibles desviacions, seran objecte d'un seguiment i control continuat durant l'any, i hauran de ser examinats i aprovats pel Ple de la Junta Directiva almenys cada trimestre.  
  
CAPÍTOL III  
Recursos econòmics  
  
Article 63. Recursos econòmics  
Els fons del Col·legi de Metges de la Província de Castelló seran els procedents de:  
a) Les quotes dels col·legiats.  
b) Els drets i taxes aplicats per habilitació, expedició de certificats, segells, impresos, dictàmens, reconeixements de firmes, i totes les prestacions de servicis que s'establisquen, en funció de les facultats atribuïdes al Col·legi per les disposicions legals en cada moment vigents.  
  
c) Els llegats, donatius, subvencions o suports econòmics, siga quina siga la seua materialització, que puga rebre de particulars, professionals o institucions, públiques o privades, amb estricte respecte als principis ètics i normes deontològiques  
d) Multes i sancions econòmiques.  
e) Interessos i productes dels depòsits, títols, obligacions o valors que integren el seu patrimoni i els seus respectius imports en cas d'alienació.   
f) D'empreses de titularitat col·legial o de col·laboracions amb altres empreses  
g) En general, tots els recursos que puguen arbitrar-se i que segons el parer de la Junta Directiva puguen resultar eficaços per al millor compliment dels fins col·legials.  
  
Article 64. Quotes d'entrada   
En inscriure's en el Col·legi de Metges de la Província de Castelló, els metges col·legiats i les societats professionals satisfaran una quota d'entrada uniforme l'import de la qual fixarà i podrà modificar l'Assemblea General a proposta de la Junta Directiva. En cap cas la quota d'entrada podrà superar els costos associats a la tramitació de la inscripció.  
  
Queden exempts del pagament de la quota d'entrada els col·legiats que procedisquen d'altres col·legis oficials de metges integrats en l'Organització Mèdica Col·legial sense solució de continuïtat temporal, l'import el fixarà i podrà modificar l'Assemblea General a proposta de la Junta Directiva.   
  
Article 65. Quotes ordinàries  
Els metges col·legiats, amb exercici o sense, i les societats professionals estan obligats a satisfer una quota anual, fraccionada en trimestres per al seu pagament  
El Ple de la Junta Directiva podrà proposar a l'aprovació de l'Assemblea General una disminució de l'import de la quota ordinària, o la devolució total o parcial, als col·legiats o grup de col·legiats en els quals concórreguen circumstàncies especials.  
  
Article 66. Quotes extraordinàries  
En cas de dèbits o pagaments extraordinaris, el Col·legi de Metges de la Província de Castelló, amb l'acord previ del Ple de la Junta Directiva, podrà sotmetre a l'aprovació de l'Assemblea General l'establiment de quotes extraordinàries, que seran satisfetes obligatòriament pels col·legiats.  
  
Article 67. Morositat  
El col·legiat que no abone les quotes col·legials, d'entrada, ordinàries o extraordinàries, serà requerit per a fer-les efectives i se li concedirà un termini prudencial. Si la situació d'impagament es prolonga més de tres mesos a comptar del requeriment, podrà recarregar-se l'import degut amb un 20 %.  
Transcorreguts sis mesos des del requeriment de pagament sense fer-les efectives, el Col·legi, per acord de la Junta Directiva, podrà suspendre l'inferit en l'exercici de la seua professió fins que abone la totalitat del deute, sense perjuí que el Col·legi procedisca al cobrament dels dèbits, recàrrecs i gastos originats.  
El Ple de la Junta Directiva queda facultat per a decidir en cada moment les accions a emprendre per a exigir dels col·legiats morosos el compliment de les seues obligacions, inclús per via judicial.  
La suspensió de la col·legiació i/o la reclamació judicial no allibera el col·legiat del pagament de les quotes que es continuen meritant.  
El Ple de la Junta Directiva està facultat per a concedir ajornaments de pagament de quotes i establir convenis particulars per a regularitzar situacions de morositat, en les condicions que s'acorden en cada cas particular.  
No es pot concedir la baixa col·legial sense que el Col·legi de Metges de la Província de Castelló estiga al corrent del pagament de les seues quotes col·legials ni podrà lliurar certificat col·legial, ni encara el de baixa, al col·legiat morós, excepte acord exprés de la Junta Directiva i per causes excepcionals, degudament acreditades i fonamentades en els presents estatuts.  
El col·legiat morós no podrà pertànyer a cap òrgan de govern, òrgan col·legial, comissió o grup de treball, ni tindrà dret a vot.  
  
Article 68. Recaptació de quotes  
Les quotes d'entrada, ordinàries i extraordinàries seran recaptades pel Col·legi de Metges de la Província de Castelló.  
Les quotes ordinàries seran recaptades els primers dies de cada trimestre natural.  
Les quotes d'entrada i extraordinàries, en les dates en què siguen degudes en cada cas.  
  
Article 69. Liquidació de quotes  
El Col·legi de Metges de la Província de Castelló contribuirà al Consell General de Col·legis de Metges d'Espanya i Consell de Col·legis de Metges Valencians amb la quantitat que corresponga, segons el percentatge aprovat en els respectius pressupostos anuals de cada una de les dites institucions, per mitjà de l'entrega d'una suma alçada o destinant-hi una part de l'import de les quotes d'entrada i quotes ordinàries.  
  
  
Article 70. Gastos  
Els gastos Col·legi de Metges de la Província de Castelló seran només els necessaris per al sosteniment decorós dels servicis, sense que puga efectuar-se cap pagament que no figure en el pressupost aprovat, excepte casos justificats, en els quals, tenint en compte les disposicions de tresoreria, la Junta Directiva podrà acordar l'habilitació de suplements de crèdit que autoritzen gastos no inclosos en el pressupost, amb l'aprovació prèvia de l'Assemblea General. En el pressupost es podrà habilitar una partida de gastos de difícil previsió.  
  
No obstant el que disposa l'apartat anterior, el Ple de la Junta Directiva podrà habilitar suplements de crèdit, sense l'aprovació prèvia de l'Assemblea General per al pagament de:  
a) Tributs estatals, locals o autonòmics, quan l'augment del gasto es derive de disposició legal o estatutària.  
b) Gastos de personal, quan l'augment del gasto es derive de disposició legal o estatutària.  
c) Altres gastos no previsibles que siga ineludible atendre.  
Els gastos que ocasione l'exercici dels càrrecs col·legials seran abonats pel Col·legi en les quanties i condicions que periòdicament regula la comissió permanent, que en donarà coneixement al Ple de la Junta Directiva. El mateix criteri s'observarà en els supòsits en què qualsevol col·legiat siga comissionat per orde del Col·legi per a una funció o servici concret o per a personal del Col·legi que realitze funcions de representació o de servici a este, en tot cas acreditant documentalment els gastos produïts.  
Els gastos de representació del president i l'assignació del secretari general s'aprovaran en els pressupostos per l'Assemblea General.  
  
Igualment, els pressupostos podran aprovar una partida per a gratificacions econòmiques, la quantia i naturalesa de les quals serà determinada en cada cas pel Ple de la Junta Directiva, per a la seua concessió als col·legiats, inclosos els membres de la mateixa Junta Directiva, per raó dels servicis prestats al Col·legi i/o per l'específica ocupació que comporte el càrrec.  
  
Article 71. Control del gasto i ordenació dels pagaments  
Sense perjuí de la funció de seguiment del compliment del pressupost, atribuïda estatutàriament al Ple de la Junta Directiva, correspon al president i al tresorer comptador la intervenció i firma de tots i cada un dels gastos que, aprovats pel pressupost, s'efectuen en el Col·legi.  
  
El pagament dels gastos s'efectuarà per mitjà de la corresponent orde de pagament, instrumentalitzada per mitjà de xec, transferència bancària o qualsevol altre mitjà habitual en la pràctica mercantil. L'orde de pagament haurà d'anar firmada per dos dels tres càrrecs corresponents a president, secretari i tresorer comptador. No obstant això, a fi d'agilitzar el procés burocràtic de gestió administrativa de pagaments, els càrrecs mencionats podran delegar les seues funcions en altres membres de la Junta Directiva, previ coneixement i aprovació del Ple de la Junta Directiva. De la mateixa manera, el Ple de la Junta Directiva podrà habilitar expressament un administratiu per a la firma conjunta de les ordes de pagament. Tant la delegació de funcions, com l'habilitació, es realitzaran amb les limitacions i fins a la quantia que en cada cas s'acorde, de manera total o parcial, atorgant el corresponent apoderament.  
  
Article 72. Responsabilitats  
La responsabilitat del maneig dels fons queda vinculada directament al personal encarregat de la seua custòdia, sense perjuí del que corresponga, si és el cas, a la Junta Directiva.  
  
  
TÍTOL V  
Règim disciplinari  
  
CAPÍTOL I  
Principis generals  
  
Article 73. Principis generals  
Els col·legiats incorreran en responsabilitat disciplinària en els supòsits i circumstàncies establides en estos estatuts.  
El règim disciplinari establit en estos estatuts s'entén sense perjuí de les responsabilitats de qualsevol altre orde en què els col·legiats hagen pogut incórrer. Quan sobre els mateixos fets se seguixquen actuacions penals se suspendrà la tramitació de l'expedient fins que no recaiga una resolució judicial ferma, entenent-se mentrestant interrompuda la prescripció i caducitat.  
També podrà suspendre's la tramitació de l'expedient, d'ofici o a instància de l'instructor, amb audiència prèvia de l'interessat, quan la resolució puga veure's afectada o afectar una resolució administrativa o judicial pendent i esta circumstància així ho aconselle. L'acord de suspensió serà competència del Ple de la Junta Directiva i es notificarà a l'interessat. La suspensió s'alçarà, i es notificarà a l'interessat, una vegada pres coneixement que s'ha dictat la resolució que va donar lloc a aquella. La suspensió interromprà els terminis de prescripció i caducitat.  
  
No podran imposar-se sancions disciplinàries sinó en virtut d'expedient instruït a este efecte, d'acord amb el procediment establit en els presents estatuts, i a falta d'això, en les normes del procediment sancionador establides en la Llei 30/1992, de Règim Jurídic de les Administracions Públiques i del Procediment Administratiu Comú.   
  
La potestat sancionadora correspon al Ple de la Junta Directiva del Col·legi de Metges de la Província de Castelló que haurà de demanar, necessàriament i prèviament, informe reservat de la Comissió Deontològica. No obstant això, l'enjudiciament i sanció de les faltes comeses pels membres de la Junta Directiva serà competència de la Comissió del Consell de Col·legis de Metges Valencians.  
La resolució del procediment sancionador haurà de produir-se en el termini màxim de sis mesos des de l'acord d'incoació. Este termini podrà ser ampliat fins a tres mesos més com a màxim, per acord del Ple de la Junta Directiva, a proposta de l'instructor, quan per la complexitat de l'assumpte, la sol·licitud i aportació d'informes o pràctica de proves, així es requerisca i amb audiència prèvia de l'interessat. L'ampliació del termini serà notificada a l'interessat.  
Els acords sancionadors seran immediatament executius, sense perjuí dels recursos que siguen procedents. No obstant això, en el cas que l'execució puga ocasionar perjuís d'impossible o difícil reparació, o que la impugnació es fonamente en alguna causa de nul·litat de ple dret, l'organisme sancionador podrà acordar, d'ofici o a instància de part, la suspensió de l'execució de l'acord recorregut.  
El Col·legi Oficial de Metges de la Província de Castelló en donarà compte al Consell General de Col·legis de Metges d'Espanya i al Consell de Col·legis de Metges Valencians.   
  
CAPÍTOL II  
Faltes i sancions. Competència  
  
Article 74. Faltes disciplinàries  
Les faltes disciplinàries es classifiquen en lleus, greus i molt greus.  
Són faltes lleus:  
a) La infracció negligent de les normes contingudes en el Codi d'Ètica i Deontologia Mèdica, quan no supose falta greu  
b) L'incompliment de les normes establides sobre documentació col·legial, o que hagen de ser tramitades per conducte seu.  
c) La negligència a comunicar al Col·legi les circumstàncies professionals per a l'anotació en el corresponent expedient personal i/o registre.  
d) La desatenció respecte als requisits o peticions d'informes sol·licitats pel Col·legi.  
e) No comunicar al Col·legi les infraccions als presents estatuts de què un col·legiat tinga coneixement, quan tals infraccions redunden en perjuí de l'interés moral o material de la professió mèdica.  
  
f) La falta de diligència en el compliment de les normes estatutàries.  
  
g) El retard reiterat en el pagament de les quotes col·legials i, en general, d'ingressos deguts al Col·legi.  
h) L'incompliment dels deures de comunicació o notificació al Col·legi de totes aquelles dades referents a l'exercici professional que disposen estos estatuts o la legislació vigent.  
i) No correspondre a la sol·licitud de certificació o informació en els termes ètics quan això no supose un perill per al malalt.  
Són faltes greus:  
a) L'incompliment deliberat dels deures continguts en el Codi d'Ètica i Deontologia Mèdica, quan no supose falta molt greu.  
  
b) La infracció de les prohibicions contingudes en l'article 57 d'estos estatuts.  
c) L'incompliment greu de les normes estatutàries o dels acords de l'Assemblea General o de la Junta Directiva, llevat que puguen constituir falta molt greu.  
d) La indisciplina deliberadament rebel enfront dels òrgans de govern col·legials i, en general, la falta del degut respecte a estos, quan actuen en l'exercici de les seues funcions.  
e) Exercir títol o competència que no es posseïsca.  
f) La infracció greu del secret professional, per culpa o negligència, amb perjuí de tercer.  
g) Els actes i omissions que atempten contra la moral, decor, dignitat, prestigi i honorabilitat de la professió mèdica o siguen contraris al respecte degut als col·legiats, en ocasió de l'exercici de la seua professió.  
h) L'incompliment de les normes sobre restricció d'estupefaents i l'explotació de toxicomania.  
i) L'emissió d'informes o expedició de certificats amb falta a la veritat.  
j) La falta de pagament de les quotes col·legials o d'altres percepcions, després d'haver sigut requerides formalment.   
k) La reiteració de faltes lleus durant els sis mesos següents a la seua correcció.  
Són faltes molt greus:  
a) Qualsevol conducta constitutiva de delicte dolós en matèria professional.  
b) La violació dolosa del secret professional.  
c) L'atemptat greu contra la dignitat de les persones en ocasió de l'exercici professional  
d) La desatenció maliciosa o intencionada dels malalts.  
e) Tolerar o encobrir a qui, sense posseir el títol de metge, tracte d'exercir la professió en l'àmbit territorial del Col·legi.  
f) La reiteració de les faltes greus durant l'any següent a la seua correcció.  
Serà oïda la Comissió Deontològica, en tot cas, abans d'imposar-se qualsevol sanció.  
  
Article 75. Sancions disciplinàries  
Per raó de les faltes a què es referix l'article precedent, poden imposar-se les sancions següents:  
a) Amonestació privada.  
b) Advertència per ofici  
c) Multa.  
d) Suspensió temporal de l'exercici professional.  
e) Expulsió del Col·legi.  
Les faltes lleus seran sancionades amb amonestació privada o advertència per escrit, que serà imposada per acord de la Junta Directiva, amb audiència prèvia de l'interessat.  
La comissió de falta qualificada de greu se sancionarà amb la suspensió de l'exercici professional per temps inferior a un any.  
La comissió de falta qualificada com a molt greu se sancionarà amb suspensió de l'exercici professional per temps superior a un any i inferior a dos.  
La sanció d'expulsió del Col·legi portarà annexa la inhabilitació per a incorporar-se a qualsevol altre mentres no siga expressament autoritzat pel Consell General. Esta sanció només podrà imposar-se per reiteració de faltes molt greus, i l'acord que determine la imposició haurà de ser adoptat pel Ple de la Junta Directiva, amb l'assistència de les dos terceres parts dels membres corresponents a este, i la conformitat de, almenys, la mitat dels que l'integren.  
  
En cas d'exercici professional per compte d'altri, es notificarà la sanció a l'entitat o òrgan que resulte competent per al seu coneixement.  
  
Per a la imposició de sancions, el Col·legi haurà de graduar la responsabilitat de l'inculpat en relació amb la naturalesa de la infracció comesa, transcendència d'esta i la resta de circumstàncies modificatives de la responsabilitat, i tindrà potestat per a imposar la sanció adequada, si és més d'una la que s'establisca per a cada tipus de faltes.  
En cas de sanció per falta molt greu que afecte l'interés general, se'n podrà fer publicitat en la premsa col·legial.  
  
Article 76. Règim sancionador de les societats mercantils  
Les societats mercantils inscrites en el Registre del Col·legi de Metges de la Província de Castelló queden sotmeses al règim disciplinari que es regula en els presents estatuts i, en concret, als tipus de faltes i sancions dels articles 74 i 75, en allò que els siguen aplicables.  
  
Són faltes greus específiques:  
a) La constitució o no adaptació d'una societat professional amb incompliment dels requisits exigits per la legislació vigent.  
b) Exercir l'activitat mèdica mantenint entre el seu accionariat un soci professional inhabilitat o incompatible per a l'exercici de la professió, sense haver procedit a l'expulsió.  
c) L'incompliment de la contractació de l'assegurança de responsabilitat civil en els supòsits legalment establits.  
d) Incomplir el deure de comunicació al Registre de Societats Professionals del Col·legi de la constitució de la societat professional que corresponga, així com comunicar qualsevol transmissió de la propietat de les accions, participacions socials, quotes o de qualsevol constitució, modificació o extinció de drets reals o personals sobre estes, amb indicació del nom i circumstàncies personals i professionals de les parts de l'operació de què es tracte.  
e) Incomplir el deure de comunicació al Registre de Societats Professionals del Col·legi de qualsevol modificació d'administradors o del contracte social.  
Sancions disciplinares de les societats professionals:  
Les faltes lleus seran sancionades amb amonestació privada per ofici i/o multa de fins a sis-cents euros (600 €).  
Per la comissió de faltes greus, se sancionarà amb la cancel·lació o baixa temporal en el Registre de Societats Professionals del Col·legi, amb suspensió temporal de l'activitat de la societat professional, per temps inferior a un any i/o multa de sis-cents un euros (601 €) a sis mil euros (6.000 €).  
Per la comissió de faltes qualificades molt greus se sancionarà amb la cancel·lació o baixa temporal en el Registre de Societats Professionals del Col·legi, amb suspensió temporal de l'activitat de la societat professional per temps superior a un any i inferior a dos i/o multa de sis mil un euros (6.001 €) a quinze mil euros (15.000 €).  
La sanció de cancel·lació i/o expulsió definitiva del Registre de Societats, amb prohibició expressa de l'exercici professional només s'aplicarà per reiteració de faltes molt greus i l'acord que determine la imposició haurà de ser adoptat pel Ple de la Junta Directiva, amb assistència de les dos terceres parts dels membres corresponents a este i la conformitat, almenys, de la mitat dels components que l'integren.   
  
La imposició d'una sanció de suspensió de l'exercici de l'activitat professional d'una societat professional comporta la baixa en el Registre de Societats Professionals del Col·legi definitivament o, si és el cas, durant el període de duració de la sanció imposada, la qual cosa es comunicarà de forma oportuna a la conselleria competent en matèria de salut de la Generalitat, al Consell de Col·legis de Metges Valencians i al Consell General de Col·legis de Metges d'Espanya, així com, en cas de societats multidisciplinàries, als seus consells professionals respectius. De la mateixa manera es procedirà en cas de cancel·lació o expulsió definitiva del Registre de Societats Professionals del Col·legi de Metges de la Província de Castelló.  
  
Article 77. Extinció de la responsabilitat disciplinària  
La responsabilitat disciplinària s'extingirà:  
a) Per defunció.  
b) Per compliment de la sanció.  
c) Per prescripció de la infracció.  
d) Prescripció de la sanció.  
Si durant la tramitació del procediment disciplinari es produïx la mort de l'inculpat, es dictarà una resolució declarant extingida la responsabilitat i arxivant les actuacions.  
La baixa en el Col·legi no extingix la responsabilitat disciplinària contreta durant el període d'alta, encara que determina la impossibilitat d'executar la sanció que s'acorde. En este cas, es conclourà el procediment disciplinari i la sanció quedarà en suspens per a ser complida si el col·legiat causa novament alta en el Col·legi Oficial de Metges de la Província de Castelló, sense perjuí que es comunique esta circumstància al Consell de Col·legis de Metges Valencians i/o al Consell General de Col·legis de Metges d'Espanya.  
Les faltes disciplinàries prescriuen:  
a) Les lleus als sis mesos.  
b) Les greus als dos anys.  
c) Les molt greus als cinc anys.   
El termini de prescripció començarà a comptar-se des que la infracció s'haja comés. La prescripció s'interromprà per la notificació al col·legiat afectat de la incoació del corresponent expedient disciplinari. I el termini tornarà a córrer si el procediment roman paralitzat durant més de tres mesos per causes no imputables al col·legiat imputat.  
  
Les sancions disciplinàries prescriuen:  
a) Les imposades per faltes lleus a l'any.  
b) Les imposades per faltes greus als dos anys.  
c) Les imposades per faltes molt greus als cinc anys.   
El termini de prescripció de la sanció per falta d'execució d'esta començarà a comptar de l'endemà del dia en què adquirisca fermesa la resolució per la qual s'imposa la sanció, i s'interromprà amb la iniciació, amb coneixement de l'interessat, del procediment d'execució.   
  
Les anotacions de sancions seran cancel·lades definitivament sempre que, una vegada complida la sanció, el col·legiat observe bona conducta després de transcorreguts:  
a) Per a les faltes lleus, tres mesos.  
b) Per a les faltes greus, un any.  
c) Per a les faltes molt greus, dos anys.  
  
Article 78. Competència  
Les faltes lleus les corregirà el president del Col·legi, per Acord de la Junta Directiva, de conformitat amb el que preveu l'article 75 anterior.   
La sanció de les restants faltes serà competència de la Junta Directiva, prèvia instrucció d'un expedient disciplinari i conforme al procediment que es regula en els presents estatuts.  
Les funcions disciplinàries respecte als membres de la Junta Directiva del Col·legi correspondran al Consell de Col·legis de Metges Valencians.  
  
CAPÍTOL III  
Procediment  
  
Article 79. Procediment ordinari  
El procediment s'iniciarà d'ofici o a instància de part, sempre mitjançant un acord del Ple de la Junta Directiva, bé per iniciativa pròpia, bé per denúncia.  
La Junta Directiva del Col·legi podrà, en tindre coneixement d'una suposada infracció, decidir la instrucció d'una informació reservada, de la qual s'encarregarà la Comissió Deontològica, abans d'acordar la incoació d'expedient, o, si és el cas, l'arxivament de les actuacions, sense imposició de sanció per sobreseïment.  
Decidit el procediment, l'òrgan competent per a la seua iniciació podrà adoptar les mesures provisionals que crega oportunes per a assegurar l'eficàcia de la resolució que puga recaure, si existixen elements de juí suficients per a això. No es podran prendre mesures provisionals que puguen causar perjuís irreparables als interessats, o bé que impliquen la violació de drets emparats per les lleis.  
La Junta Directiva, a l'acordar la incoació de l'expedient, nomenarà un instructor. El designat haurà de tindre més antiguitat en l'exercici professional que l'expedientat o, a falta d'això, almenys deu anys de col·legiació. Exercirà obligatòriament la seua funció, a menys que tinga motius d'abstenció o que la recusació promoguda per l'expedientat siga acceptada per la Junta Directiva. Esta podrà també designar secretari o autoritzar l'instructor per a nomenar-lo entre els col·legiats.  
  
Només es consideraran causes d'abstenció o recusació:  
- Parentiu de consanguinitat dins del quart grau.  
- Parentiu d'afinitat dins del segon grau.  
- Amistat íntima o enemistat manifesta.  
- Tindre interés personal en l'assumpte.  
A l'efecte de l'exercici del dret de recusació, els nomenaments d'instructor i secretari seran comunicats a l'expedientat, que podrà fer ús de tal dret dins del termini de quinze dies des del rebut de la notificació.  
L'expedientat pot nomenar un col·legiat perquè actue de defensor o home bo, cosa de la qual serà informat i disposarà d'un termini de deu dies hàbils, a partir del rebut de la notificació, per a comunicar a la Junta Directiva l'esmentat nomenament, acompanyant l'acceptació per part de l'interessat. El defensor assistirà a totes les diligències proposades per l'instructor i podrà proposar la pràctica d'altres en nom del seu defés.  
  
Així mateix, l'expedientat podrà acudir assistit de lletrat de la seua elecció.  
Competix a l'instructor disposar l'aportació dels antecedents que crega necessaris i ordenar la pràctica de totes les proves i actuacions que conduïsquen a l'esclariment dels fets o a determinar les responsabilitats susceptibles de sanció.  
A més de les declaracions que preste l'inculpat, l'instructor li traslladarà, en forma escrita, un plec de càrrecs on ressenyarà amb precisió els que apareguen contra ell: els fets imputats, la falta presumptament comesa i les sancions que se li podrien aplicar, i li concedirà un termini improrrogable de deu dies, a partir de la notificació, perquè conteste i propose les proves que estime convenients al seu dret. Contestat el plec de càrrecs, o transcorregut el termini de deu dies, l'instructor admetrà o rebutjarà les proves proposades i acordarà la pràctica de les admeses i altres actuacions que considere eficaces per al millor esclariment dels fets.  
Acabades les actuacions, l'instructor, dins del termini màxim de quatre mesos, formularà proposta de resolució, en la qual fixarà amb precisió els fets provats, la denegació motivada de les proves si és el cas, la valoració d'aquells per a determinar la falta i la sanció proposada, que haurà de notificar per còpia literal a l'encartat. Este disposarà d'un termini de deu dies des de la recepció de la notificació per a examinar l'expedient i presentar escrit d'al·legacions.  
Remeses les actuacions a la Junta Directiva del Col·legi, immediatament que s'haja rebut l'escrit d'al·legacions presentat per l'expedientat, o transcorregut el termini per a fer-ho, aquella resoldrà l'expedient que impose o no sanció en la primera sessió que faça, sentint prèviament l'Assessoria Jurídica del Col·legi i la Comissió Deontològica, i notificarà la resolució a l'interessat en els seus termes literals.  
  
La Junta Directiva del Col·legi podrà tornar l'expedient a l'instructor per a la pràctica d'aquelles diligències que hagen sigut omeses i resulten imprescindibles per a la decisió. En este cas, abans de remetre novament l'expedient a la Junta Directiva, es donarà vista de les actuacions a l'inculpat, a fi que, en el termini de deu dies, al·legue el que crega convenient, no comptant este temps com a termini d'al·legacions.  
  
La decisió per la qual es pose fi a l'expedient sancionador haurà de ser motivada, i en esta no es podran acceptar fets ni fonaments diferents dels que van servir de base al plec de càrrecs i a la proposta de resolució, sense perjuí de la seua distinta valoració.  
Contra la resolució del Ple de la Junta Directiva que pose fi a l'expedient, l'interessat podrà interposar recurs d'alçada davant del Consell de Col·legis de Metges Valencians en el termini d'un mes des de la notificació, presentant-lo davant del Col·legi, que, dins dels tres dies següents, remetrà informe, en unió de l'expedient instruït, a l'esmentat Consell. Contra la resolució dictada pel Consell de Col·legis de Metges Valencians, l'interessat podrà recórrer davant de la jurisdicció contenciosa administrativa.  
  
Article 80. Procediment simplificat  
Per al supòsit que la Junta Directiva, en tindre coneixement d'una presumpta infracció, considere, amb un informe previ de la Comissió Deontològica, que hi ha elements de juí suficients per a qualificar-la com a falta lleu, es tramitarà el procediment simplificat regulat en este article.  
La iniciació del procediment i el nomenament de l'instructor es realitzaran de la mateixa manera que en el procediment ordinari regulat en l'article anterior.  
El nomenament de l'instructor serà comunicat a l'expedientat en la mateixa notificació de l'acord d'iniciació del procediment, que tindrà el mateix contingut que el plec de càrrecs regulat en el procediment ordinari. Esta notificació es farà a l'instructor i al denunciat perquè efectuen, respectivament, en el termini màxim de deu dies des de la recepció, les al·legacions pertinents, aportació de documents i proposició i pràctica de proves que consideren necessàries.  
Acabades les actuacions, o transcorregut el termini de deu dies, l'instructor formularà proposta de resolució, en els mateixos termes que l'article anterior, la qual es traslladarà a l'inculpat en còpia literal, perquè, en el termini de cinc dies des de la recepció, puga examinar l'expedient i formular al·legacions.  
Presentades les al·legacions o transcorregut el termini anterior, es remetran les actuacions a la Junta Directiva, que dictarà la resolució en la forma i amb els efectes previstos en l'article anterior.  
El procediment simplificat haurà de resoldre's en el termini màxim d'un mes des de la iniciació.  
En qualsevol moment del procediment si l'instructor considera que els fets poden revestir el caràcter de greus o molt greus, haurà d'informar-ne, tan ràpidament com siga possible, la Junta Directiva, que, oïda la Comissió Deontològica, podrà acordar donar-lo per conclòs i iniciar un procediment ordinari, o, continuar-lo com a simplificat si no aprecia més gravetat en la infracció.  
  
CAPÍTOL IV  
Règim jurídic i recursos  
  
Article 81. Règim i eficàcia dels actes col·legials  
El Col·legi Oficial de Metges de la Província de Castelló és plenament competent, en el seu àmbit territorial, per a l'exercici de les funcions que li atribuïxen la Llei de Col·legis Professionals i estos estatuts. La competència és irrenunciable i serà exercida precisament pels òrgans col·legiats que la tinguen atribuïda com a pròpia, excepte els casos de delegació, substitució o avocació, previstos legalment.  
Els acords o actes col·legials seran vàlids i produiran efectes des de la data en què s'adopten, llevat que s'hi dispose una altra cosa.  
  
L'eficàcia quedarà demorada quan així ho exigisca el contingut de l'acte o estiga supeditada a la notificació.   
Excepcionalment podrà atorgar-se eficàcia retroactiva als actes que es dicten en substitució d'uns altres anul·lats, quan produïsquen efectes favorables a l'interessat, sempre que els supòsits de fet existisquen ja en la data a què es retrotraga l'eficàcia de l'acte i este no lesione drets o interessos legítims de tercers.  
Els actes i resolucions que limiten drets dels col·legiats seran notificats a l'interessat en el domicili que conste en el Col·legi. La notificació es practicarà per qualsevol mitjà que permeta acreditar-ne la recepció, incloent-hi el correu certificat, la comunicació a través dels servicis administratius del Col·legi o el correu electrònic. Quan no conste la recepció per l'interessat es publicaran els actes i resolucions en el tauler d'anuncis del Col·legi i en la seua pàgina web, salvaguardant les normes relatives a la protecció de dades.  
  
Article 82. Recursos  
Contra les resolucions dels òrgans col·legials i els actes de tràmit que determinen la impossibilitat de continuar el procediment o produïsquen indefensió, podrà interposar-se recurs d'alçada davant del Consell de Col·legis de Metges Valencians, en el termini d'un mes des de l'endemà de la notificació. El recurs serà presentat davant de l'òrgan que dicta l'acord, que amb els antecedents i informes que siguen procedents l'elevarà al Consell Valencià per a la seua resolució.  
Les resolucions del Consell de Col·legis de Metges Valencians són recurribles davant de la jurisdicció contenciosa administrativa, en els supòsits i requisits previstos i exigits en la normativa vigent.   
  
  
TÍTOL VI  
Finestreta única, memòria anual i servici d'atenció   
als consumidors i usuaris  
  
CAPÍTOL I  
Finestreta única  
  
Article 83. Finestreta única  
El Col·legi de Metges de la Província de Castelló disposarà d'una pàgina web perquè, a través de la finestreta única prevista en la Llei 17/2009, de 23 de novembre, sobre lliure accés a les activitats de servicis i el seu exercici, els professionals puguen realitzar tots els tràmits necessaris per a la col·legiació, el seu exercici i la seua baixa en el Col·legi, a través d'un únic punt per via electrònica i a distància.  
Concretament el Col·legi de Metges de la Província de Castelló farà el que calga perquè els metges de forma gratuïta i a través d'esta finestreta única puguen:  
a) Obtindre tota la informació i formularis necessaris per a l'accés a l'activitat professional i el seu exercici.  
b) Presentar tota la documentació i sol·licituds necessàries, incloent-hi la col·legiació.  
c) Conéixer l'estat de tramitació dels procediments en què tinga consideració d'interessat i rebre la corresponent notificació dels actes de tràmit preceptius i la seua resolució pel Col·legi, inclosa la notificació dels expedients disciplinaris quan no siga possible per altres mitjans.  
  
d) Convocar els col·legiats a les juntes generals ordinàries i extraordinàries i posar en coneixement seu l'activitat pública i privada del Col·legi.  
e) Complir els deures i la resta d'obligacions formals a què estiguen estatutàriament obligats els col·legiats.  
A través de la finestreta única, per a la millor defensa dels drets dels consumidors i usuaris, el Col·legi de Metges de la Província de Castelló oferirà, de forma clara, inequívoca i gratuïta, la informació següent:  
  
a) L'accés al Registre de Col·legiats, que estarà permanentment actualitzat i en el qual constaran, almenys, les dades següents:  
- Nom i cognoms dels professionals col·legiats.  
- Número de col·legiació.  
- Títols oficials de què estiguen en possessió.  
- Domicili professional  
- Situació d'habilitació professional.  
b) L'accés al Registre de les Societats Professionals que contindrà el contingut descrit en l'article 8 de la Llei 2/2007, de 15 març, de Societats Professionals, en concret: denominació o raó social i domicili de la societat, en concret:  
- Denominació o raó social i domicili de la societat.  
- Data i ressenya identificativa de l'escriptura pública de constitució i notari autoritzant; i duració de la societat, si s'ha constituït per temps limitat.  
- L'activitat o activitats professionals que constituïsquen l'objecte social.  
- Identificació dels socis professionals i no professionals i, en relació amb aquells, número de col·legiat i col·legi professional de pertinença.  
- Identificació de les persones que s'encarreguen de l'administració i representació, expressant la condició de soci professional o no de cada una d'elles.  
c) Les vies de reclamació i els recursos que podran interposar-se en cas de conflicte entre el consumidor o usuari i un col·legiat o el Col·legi de Metges de la Província de Castelló.  
d) Les dades de les associacions o organitzacions dels consumidors i usuaris a qui els destinataris dels servicis professionals poden dirigir-se per a obtindre assistència  
e) El contingut del Codi Deontològic.  
El Col·legi de Metges de la Província de Castelló adoptarà les mesures necessàries per al compliment del que preveu este article i incorporarà per a això les tecnologies necessàries i crearà i mantindrà les plataformes tecnològiques que garantisquen la interoperabilitat entre els distints sistemes i l'accessibilitat de les persones amb discapacitat. Per a això, el Col·legi de Metges de la Província de Castelló podrà posar en marxa i formalitzar els mecanismes de coordinació i col·laboració necessaris, inclusivament amb les corporacions d'altres professions.  
El Col·legi de Metges de la Província de Castelló facilitarà al Consell General i al Consell Valencià de Col·legis de Metges la informació concernent a les altes, baixes i qualssevol altres modificacions que afecten els registres de col·legiats i de societats professionals, perquè en tinguen coneixement i s'anoten en els seus registres corresponents.  
  
  
CAPÍTOL II  
Memòria anual  
  
Article 84. Memòria anual  
El Col·legi de Metges de la Província de Castelló, a fi de satisfer el principi de transparència en la seua gestió, elaborarà una memòria anual, que farà pública a través de la seua pàgina web en el primer semestre de cada any.  
La memòria anual contindrà, almenys, la informació següent:  
a) Informe anual de gestió econòmica, incloent-hi els gastos de personal suficientment desglossats i especificant les retribucions dels membres de la Junta de Govern quant al seu càrrec.  
b) Import de les quotes aplicables desglossades per concepte i per tipus de servicis prestats, així com les normes per al seu càlcul i aplicació.  
c) Informació agregada i estadística relativa als procediments informatius i sancionadors en fase d'instrucció o que hagen aconseguit fermesa, amb indicació de la infracció a què es referixen, de la seua tramitació i de la sanció imposada si és el cas, d'acord, en tot cas, amb la legislació en matèria de protecció de dades de caràcter personal.  
  
d) Informació agregada i estadística relativa a queixes i reclamacions presentades pels consumidors o usuaris o les seues organitzacions representatives, així com la seua tramitació i, si és el cas, dels motius d'estimació o desestimació de la queixa o reclamació, d'acord, en tot cas, amb la legislació en matèria de protecció de dades de caràcter personal.  
e) Els canvis en el contingut del Codi Deontològic.  
f) Les normes sobre incompatibilitats i les situacions de conflicte d'interessos en què es troben els membres de la Junta de Govern.  
  
g) Informació estadística sobre l'activitat de visat.  
El Col·legi de Metges de la Província de Castelló facilitarà la informació necessària per a elaborar la memòria anual del Consell General de Col·legis de Metges d'Espanya i Consell de Col·legis de Metges Valencians.  
CAPÍTOL III  
Servici d'atenció als consumidors i usuaris  
  
Article 85. Servici d'atenció als consumidors i usuaris  
El Col·legi de Metges de la Província de Castelló atendrà les queixes o reclamacions presentades pels col·legiats.  
Així mateix, el Col·legi de Metges de la Província de Castelló disposarà d'un servici d'atenció als consumidors o usuaris, que necessàriament tramitarà i resoldrà totes les queixes i reclamacions referides a l'activitat col·legial o professional dels col·legiats que presente qualsevol consumidor o usuari que contracte els servicis professionals, així com associacions i organitzacions de consumidors i usuaris en la seua representació o en defensa dels seus interessos.  
El Col·legi de Metges de la Província de Castelló, a través del seu servici d'atenció als consumidors o usuaris, resoldrà sobre la queixa o reclamació segons pertoque: bé informant sobre el sistema extrajudicial de resolució de conflictes, bé remetent l'expedient als òrgans col·legials competents per a instruir els oportuns expedients informatius o disciplinaris, bé arxivant o bé adoptant qualsevol altra decisió d'acord amb dret.  
La regulació d'este servici preveurà la presentació de queixes i reclamacions per via electrònica i a distància.  
  
CAPÍTOL IV  
Dels certificats mèdics i de la recepta mèdica  
  
Article 86. Dels certificats mèdics  
Caldrà ajustar-se al que disposa la legislació vigent i als Estatuts de l'Organització Mèdica Col·legial.  
  
Article 87. De la recepta mèdica  
El Col·legi de Metges de la Província de Castelló vetlarà pel compliment de les normes legals sobre la recepta mèdica com a document professional i adoptarà les mesures que considere idònies per a garantir el seu ús correcte i prescripció.  
Quant a la impressió i distribució dels impresos normalitzats de receptes per a l'exercici privat de la professió, caldrà ajustar-se als acords adoptats pel Consell de Col·legis de Metges Valencians i Consell General de Col·legis de Metges d'Espanya.  
  
  
TÍTOL VII  
Règim de distincions  
  
CAPÍTOL ÚNIC  
Normes generals i competència  
  
Article 88. Competència general  
L'Il·lustre Col·legi Oficial de Metges de la Província de Castelló, a proposta de la seua Junta Directiva, podrà atorgar, per mitjà d'informació prèvia, distincions i honors de distinta categoria, d'acord amb els mereixements aconseguits en l'orde corporatiu i/o professional per aquelles persones que en siguen creditores, en concordança amb l'article 54 d'estos estatuts.  
  
Article 89. Normes generals  
La condició de col·legiat d'honor quedarà regulada per les normes següents:  
Serà òrgan competent per al seu nomenament, el Ple de la Junta Directiva, a iniciativa pròpia o per suggeriment  
Podran ser nomenats col·legiats d'honor les persones, físiques o jurídiques, espanyoles o estrangeres, metges o no, que hagen realitzat una labor rellevant i meritòria en relació amb la professió mèdica. Esta categoria serà purament honorífica. Quan pels seus rellevants mèrits es faça creditor a superior distinció, serà proposat per a recompensa a l'autoritat sanitària.  
Per a atorgar estos nomenaments es valorarà la labor rellevant i meritòria de les persones que es pretenga distingir, siguen quins siguen les seues actuacions en favor o en defensa de la classe mèdica en general o de la medicina, però singularment seran tinguts molt en compte els mereixements següents:  
a) L'exercici professional exemplar.  
b) L'activitat consagrada a la defensa de l'ètica professional o dels alts interessos de la corporació mèdica provincial o nacional.  
c) Els actes mèdics individualitzats, quan tinguen extraordinari relleu científic, professional, social o humà.  
  
Article 90. Procediment  
Acord del Ple de la Junta Directiva, a proposta de la mateixa junta o per suggeriment dels col·legiats, aprovat per majoria absoluta dels seus membres i adoptat en votació secreta.  
Concedida la condició de col·legiat d'honor, el Col·legi de Metges de la Província de Castelló ho farà públic pels seus mitjans de difusió, i atorgarà, amb la major solemnitat, a la part interessada, el nomenament que el facultarà per a l'ús de l'emblema corresponent.  
  
Article 91. Dels emblemes dels col·legiats d'honor  
L'emblema constarà d'una branca de llorer i una altra de palma d'esmalt verd, bastó amb nucs i serp de plata.  
  
Article 92. Del Registre Especial dels Col·legiats d'Honor  
El Col·legi de Metges de la Província de Castelló portarà un Registre Especial dels col·legiats d'Honor, que contindrà les persones que figuren amb emblema d'honor, en el qual constarà el número d'orde del nomenament, el nom de la persona física o jurídica al favor del qual s'ha atorgat i la data de l'acord de nomenament.  
  
Article 93. Altres distincions  
El Col·legi de Metges de la Província de Castelló, per mitjà de l'oportuna reglamentació de règim intern, aprovada per la Junta Directiva, podrà crear altres distincions i premis per a la recompensa i estímul d'honor i dedicació als alts valors que comporta l'exercici de la medicina.  
  
TÍTOL VIII  
Règim de garanties dels càrrecs col·legials  
  
CAPÍTOL ÚNIC  
Consideració dels càrrecs. Facultats  
  
Article 94. Consideració dels càrrecs  
Donada la naturalesa de corporacions de dret públic de l'Il·lustre Col·legi Oficial de Metges de la Província de Castelló, reconegut per la llei i emparat per l'Estat, el compliment de les obligacions corresponents als càrrecs electius tindrà a efectes corporatius i professionals, la consideració i caràcter de compliment de deure col·legial.  
  
  
Article 95. Facultats  
La designació d'un càrrec col·legial d'origen electiu, faculta el titular per a exercir-lo lliurement durant el seu mandat, corresponent les facultats següents:  
a) Expressar amb tota llibertat les seues opinions en les matèries concernents a l'esfera de la representació col·legial.  
b) Promoure les accions que pertoquen per a defensa dels drets i interessos col·legials confiats al seu càrrec.  
c) Reunir-se amb la resta de membres dels òrgans de govern corporatiu, d'acord amb les normes estatutàries per a deliberar, acordar i gestionar temes d'activitat col·legial.  
d) Ser protegit contra qualsevol acte d'usurpació, abús o ingerència que afecte el lliure exercici de la seua funció.  
e) Obtindre dels òrgans col·legials competents la informació, l'assessorament i la cooperació necessaris en les tasques del seu càrrec.  
f) Disposar, d'acord amb les disposicions aplicables en cada cas, de les facultats necessàries per a interrompre la seua activitat professional, quan les exigències de la seua representació col·legial així ho imposen. Col·legi Oficial de Metges de la Província de Castelló  
g) No ser objecte de sanció o persecució com a conseqüència de l'exercici de les seues funcions col·legials.  
  
Article 96. Absències i desplaçaments en el servici  
L'assistència dels càrrecs electius de representació a les reunions reglamentàriament convocades per les entitats col·legials tindrà els efectes assenyalats, en cada cas, per les disposicions vigents.  
L'Il·lustre Col·legi Oficial de Metges de la Província de Castelló instarà les autoritats competents a facilitar als càrrecs representatius l'assistència als actes i reunions, i això amb la deguda antelació a fi de causar les menors pertorbacions.  
Els companys col·legiats procuraran, en la mesura que ho permeta la gestió del servici, suplir l'absència del col·legiat com a conseqüència de l'exercici del càrrec de representació col·legial.  
El Col·legi sufragarà els gastos de representació.  
  
  
TÍTOL IX  
Dissolució i liquidació  
  
CAPÍTOL ÚNIC  
De la dissolució i liquidació. Destinació dels béns   
en cas de dissolució  
  
Article 97. De la dissolució.  
La dissolució del Col·legi Oficial de Metges de la Província de Castelló, excepte en els casos en què ho impose directament la llei, es durà a terme per acord d'este en la forma establida en els seus estatuts, i haurà de ser aprovada per llei de la Generalitat, amb un informe previ del Consell de Col·legis de Metges Valencians.  
  
Article 98. Destinació dels béns en cas de dissolució  
Produïda la seua dissolució, l'Assemblea General del Col·legi Oficial de Metges de la Província de Castelló nomenarà, amb la proposta prèvia de la Junta Directiva, una comissió liquidadora, que satisfarà els deutes que puga haver-hi. Una vegada satisfets tots els deutes, la comissió liquidadora adjudicarà els béns i drets restants a entitats benèfiques i de previsió oficial de l'Organització Mèdica Col·legial, que actuen dins de l'àmbit de la província de Castelló si n'hi ha, o, si no és així, de la comunitat autònoma o de l'Estat.  
  
  
DISPOSICIONS TRANSITÒRIES  
  
Primera. La regulació de les vocalies previstes en estos estatuts serà aplicable a partir de la celebració de les pròximes eleccions. Fins a eixe moment es mantindran vigents les actuals vocalies i la seua regulació, llevat que, per acord de l'Assemblea General amb la proposta prèvia de la Junta Directiva, es procedisca a la seua redenominació, integració en una nova, creació o la seua modificació, de totes o alguna d'estes.   
  
  
Segona. Tots els càrrecs electes de la Junta Directiva del Col·legi de Metges de la Província de Castelló que s'hagen constituït d'acord amb els Estatuts anteriorment vigents, continuaran exercint els seus càrrecs fins al terme del seu mandat.   
  
Tercera. Fins que no es desenrotllen les mesures tècniques i de seguretat necessàries que garantisquen l'autenticitat de la documentació presentada per via telemàtica, s'exigirà la seua presentació física en les dependències del Col·legi de Metges de la Província de Castelló, especialment els títols habilitants per a l'exercici de la professió i la seua inclusió en el registre de col·legiats.  
  
DISPOSICIONS ADDICIONALS  
  
Primera. S'autoritza la Junta Directiva a dictar els reglaments de règim interior per al desplegament dels presents estatuts.  
  
Segona. Les remissions al Codi de Deontologia Mèdica que es fan en els presents estatuts s'entendran referides a l'aprovat i en vigor pel Consell de Col·legis de Metges Valencians.  
  
Tercera. En el que no preveuen expressament estos estatuts, serà aplicable el que disposen els Estatuts del Consell Valencià de Col·legis de Metges, i en defecte d'estos, els Estatuts Generals de l'Organització Mèdica Col·legial i del Consell General de Col·legis Oficials de Metges d'Espanya.  
  
DISPOSICIÓ DEROGATÒRIA  
  
A l'entrada en vigor dels presents estatuts quedaran derogades totes les normes estatutàries i complementàries que s'oposen al que estos establixen.  
  
DISPOSICIÓ FINAL  
  
Els presents estatuts entraran en vigor l'endemà de la seua publicació en el Diari Oficial de la Comunitat Valenciana.